RAKYAT SEDANG MEMPROTES

DAP Pulau Pinang akhirnya berjaya mengumpul jumlah kutipan melebihi RM1 juta dalam tempoh kurang daripada 24 jam bagi menampung jumlah wang jaminan yang dikenakan kepada Lim Guan Eng yang kini sedang didakwa di mahkamah atas dua tuduhan rasuah.
Hanya dalam tempoh 21 jam selepas tabung tersebut dilancarkan, jumlah kutipan yang berjaya dikumpulkan ialah sebanyak RM1,009,000.
Melalui kutipan yang sudah melebihi sasaran itu, tabung itu kini dihentikan dengan serta merta.
Jika seorang pemimpin UMNO dan BN didakwa di mahkamah atas tuduhan rasuah misalnya dan tiba-tiba mahu mewujudkan tabung untuk mengumpulkan wang jaminan, bolehkah dibayangkan apa yang akan mereka perolehi agaknya?
Wang atau maki hamun?
Dengan kejayaan mengumpul lebih RM1 juta dalam tempoh 21 jam,  ia barangkali menjadi tabung yang paling pantas mendapat respon sumbangan daripada orangramai.
Apakah simboliknya?
Simboliknya tidak lain ialah menunjukkan betapa rakyat daripada pelbagai kaum secara umumnya menolak penangkapan serta pendakwaan terhadap Lim Guan Eng yang tidak terlindung dapat ditafsir sebagai lebih bermotif politik berbanding menegakkan keadilan.
Jika keadilan benar-benar ingin ditegakkan, Najiblah yang seharusnya lebih dahulu diambil tindakan, bukan saja seperti kata seorang pegawai SPRM sebelum ini bahawa kesnya adalah “straighforward”, tetapi juga kerana jumlah wangnya adalah begitu besar.
Cara penahanan, jumlah wang jaminan yang dikenakan dan  Peguam Negara sendiri “mencemar duli” sebagai ketua pendakwaraya, dilihat oleh banyak pihak hanyalah bertujuan membesar-besarkan kes rasuah yang dikenakan terhadap Ketua Menteri Pulau Pinang itu bagi menjelmakan keuntungan politik  kepada UMNO dan BN serta untuk menutup isu-isu melibatkan Najib, 1MDB dan Jho Low.
Wang jaminan biasanya dikenakan hanya untuk memastikan kehadiran tertuduh dalam perbicaraan. Dalam kes Lim Guan Eng yang masih berjawatan Ketua Menteri dan Ahli Parlimen serta mempunyai kebarangkalian paling tipis untuk melarikan diri atau tidak hadir ke mahkamah, wang jaminan sepatutnya dikenakan tidaklah sehingga mencecah RM1 juta.
Melalui kutipan yang melebihi RM1 juta hanya dalam tempoh 21 jam, hasrat UMNO dan BN untuk mengutip laba politik daripada kes Lim Guan Eng jelas tidak kesampaian atau sudah layu di tengah jalan.
Sejak semalam, beberapa rakan Melayu saya turut menyatakan hasrat untuk turut menyumbang kepada tabung tersebut. Hasrat ingin menyumbang itu semata-mata kerana ingin memberi sokongan moral kepada Lim Guan Eng dan juga sebagai mesej menuntut keadilan yang sebenar-benarnya dalam konteks yang menyeluruh.
Simpati rakyat kini ternyata lebih memihak kepada Lim Guan Eng dan DAP. Bayangkan bagaimana simpati itu akan terus meningkat apabila perbicaraan bermula nanti, lebih-lebih lagi melihatkan bagaimana Apandi Ali berperanan sebagai ketua pendakwanya, sedangkan sebelum beliau seolah-olah menjadi “hakim” melepaskan Najib Razak daripada sebarang kesalahan berkaitan wang yang masuk ke dalam akaun peribadinya.
Dengan kes Lim Guan Eng ini, bukan saja Pulau Pinang menjadi lebih kukuh dalam cengkaman DAP, bahkan simpati dan sokongan kepada Pakatan Harapan juga tidak mustahil lebih membuak-buak ke seluruh negara. (SH 01/07/2016).

0

0

votes
Article Rating
Kongsikan artikel ini


AWAS, JANGAN BELI BARANG2 DIBAWAH HARGA PASARAN…

Kecuali jika anda bernama Najib Razak!! (SH 02/07/2016).

0

0

votes
Article Rating
Kongsikan artikel ini


KENAPA PERLU TAKUT DENGAN DERMA YANG DITERIMA GUAN ENG?

Berikutan pendakwaan mahkamah yang sedang dihadapi oleh Ketua Menteri Pulau Pinang, Lim Guan Eng, tidak cukup dengan mendesaknya agar meletakkan jawatan, pemimpin UMNO dan BN juga mengecam usaha DAP mengumpul sumbangan orangramai bagi menampung wang jaminan RM1 juta yang dikenakan keatasnya.
Selain ada yang mengatakan Guan Eng seharusnya menggunakan wang sendiri untuk membayar wang jaminan itu, seorang Ahli MT UMNO, Reezal Merican Naina Merican pula menyifatkan kutipan derma itu sebagai membebankan orangramai.
Di mana anaknya Reezal belajar kutipan derma sebagai membebankan orangramai?
Derma adalah sumbangan yang dibuat dengan seikhlas hati, ia boleh diberikan  dan boleh juga tidak dilakukan. Tiada paksaan kepada sesiapa untuk wajib atau mesti melakukannya.
Hanya mereka yang mampu, berkeupayaan dan ada keikhlasan saja akan menderma, sebaliknya yang tidak berkemampuan dan tiada keikhlasan, tidak perlu berbuat demikian.
Jadi, di mana logiknya sumbangan itu sebagai membebankan sedangkan orangramai sentiasa diberikan pilihan untuk menyumbang atau tidak?
Lagi pula, orang yang sedia menghulurkan derma kerana ada lebihan wang dalam poket, ia bukanlah suatu bentuk bebanan bagi mereka.
Sekali lagi, di mana datangnya ada yang terbeban apabila menderma?
Dan berikutan sumbangan lebih RM1 juta dapat dikumpulkan hanya dalam tempoh 21 jam, ia jelas membuktikan lebih ramai yang ikhlas hati untuk menghulurkan sumbangan serta sama sekali tidak terbeban dengan huluran yang mereka lakukan.
Reezal juga dipetik sebagai berkata, beberapa pemimpin BN yang didakwa di mahkamah tidak pula mengutip sumbangan orangramai untuk membayar wang jaminan mereka.
Hahaha…ini lagi hujah yang kelakar!
Sebagaimana yang ditulis sebelum ini, jika pemimpin UMNO dan BN cuba untuk mendapatkan sumbangan orangramai untuk membayar wang jaminan atas kesalahan rasuah yang mereka hadapi, cubalah lakukannya dan lihatlah apa yang akan mereka perolehi.
Wang tunai atau maki hamun?
Jika pemimpin BN yang dituduh rasuah dan perlu membayar wang jaminan, bukan mereka tidak mahu mengutip sumbangan orangramai berkaitan dengannya, tetapi kerana mereka tahu apa hasil yang akan diperolehi jika cuba melakukannya.
Sebab itulah tidak ada yang berani melakukannya.
Pokoknya, kenapa pemimpin UMNO dan BN  serta orang seperti Reezal Merican perlu takut dengan sumbangan orangramai yang diterima Guan Eng itu?
Asalkan ia tidak melanggar undang-undang, adalah menjadi hak DAP untuk melakukannya.
Apakah kerana derma yang diterima daripada orangramai itu begitu mendapat sambutan, maka UMNO dan BN mula bimbang kesan sebaliknya kepada mereka berikutan pendakwaan yang dilakukan kepada Guan Eng itu?
Dalam waktu yang sama, meskipun wang jaminan RM1 juta akan dipulangkan suatu hari nanti, wang yang dikutip daripada derma orangramai  itu juga boleh dimanfaatkan untuk tujuan lain untuk kepentingan bersama atau jika ada pemimpin-pemimpin lain dihadapkan ke mahkamah dan perlu wang jaminan yang tinggi, sama seperti yang dihadapi oleh Guan Eng.
Seperti kata Steven Sim, Ahli Parlimen Bukit Mertajam, DAP hanya ada orangramai dan bukannya kerabat Diraja Arab Saudi untuk menghulurkan derma kepada mereka. (SH 03/07/2016).

0

0

votes
Article Rating
Kongsikan artikel ini


NAJIB – PELAKON PALING MANTAP DI MALAYSIA, KALAH ROSYAM NOR & AARON
AZIZ DEK KEHEBATANNYA!!

Najib Razak sebenarnya bukan tidak sedar rakyat semakin menceceh mengenai dirinya dan tidak kurang yang terus menolaknya secara terang-terangan berikutan pelbagai isu yang melingkari dirinya yang dianggap keterlaluan dan tidak boleh diterima.
Sebab itu akhir-akhir ini beliau dilihat semakin kerap cuba menonjolkan dirinya seolah-olah seorang pemimpin yang zuhud, baik hati, merendah diri, tidak berbeza dengan rakyat biasa serta tidak kekok menyantuni golongan miskin yang tidak berharta.
Di Facebook dan Twitter miliknya, gambar-gambar “lakonannya”  itu boleh disaksikan dengan lebih kerap berbanding tahun-tahun sebelumnya.
Tidak lain yang diharapkan Najib, melainkan agar penonjolan berbagai watak baik yang “dilakonkan”  itu dapat membuatkan rakyat terlupa tentang skandal 1MDB, wang ribu-ribu juta dalam akaun peribadi, duit SRC International yang dibelanjakannya, kemewahan tanpa had, pembaziran merata-rata, penggunaan jet oleh isteri, pembelian hartanah mewah oleh anak tiri, pemecatan Peguam Negara, institusi awam yang penting dinodai dan seribu satu macam lainnya lagi.
Makin didedahkan onar dan kecurangannya, kita juga melihat semakin mantap “lakonan” sang Perdana Menteri ini. Boleh kalah Rosyam Nor atau Aaron Aziz dek kehebatannya!!
Tidak cukup dengan “lakonan”  membelikan pakaian raya untuk golongan miskin yang tahun-tahun sebelumnya hanya merupakan aturcara biasa untuk Wanita dan  Puteri UMNO atau mengucapkan selamat jalan untuk wargakota yang pulang ke kampung halaman untuk berhari raya, malah ketika membayar zakat fitrah pun dijadikan “suatu persembahan”  juga oleh Najib.
Mari kita tonton satu demi satu watak “lakonan” Najib, di sebalik pelbagai onar dan seluruh dunia juga memperkatakan mengenai rasuah, penyonglapan dan penggubahan wang haram yang dikaitkan dengannya.
Cuma satu, jika rakyat masih juga terpedaya dengan “lakonan demi lakonan” Najib ini dan tiada keberanian melakukan perubahan, maka makin rosaklah masa depan negara dan anak cucu kita. (SH 02/07/2016).

0

0

votes
Article Rating
Kongsikan artikel ini


TIADA APA2 YANG BOLEH DIHARAPKAN DARIPADA HUSNI

Bekas Menteri Kewangan Kedua, Husni Hanadzlah akhirnya mengesahkan sebab utama pengundurannya daripada kabinet ialah kerana enggan dipindahkan ke kementerian lain.
Katanya, beliau sebelum ini sudah mengumumkan tidak mahu bertanding lagi dalam PRU 14 akan datang dan berhasrat ingin mengakhiri kariernya di Kementerian Kewangan.
Tambah beliau, pertukaran ke kementerian lain yang hanya memberinya masa kira-kira setahun setengah untuk berkhidmat sebelum pilihanraya akan datang menjadikan tugasnya nanti tidak lagi efektif.
Pengesahan Husni itu bertepatan dengan laporan blog ini pada 27 Jun lalu yang mengatakan pengunduran Husni daripada kabinet sebagaimana yang diumumkan oleh Najib Razak bukanlah dibuat kerana persaraan sukarela, tetapi sebagai tanda protes, kecewa dan kecil hati berikutan portfolionya ingin ditukarkan.
Kesimpulannya,  Husni berundur daripada kabinet dan kemudian melepaskan semua jawatannya dalam UMNO bukanlah kerana prinsip atau ada sesuatu yang tidak dipersetujuinya mengenai kepimpinan Najib dan kerajaan atau mengenai 1MDB, tetapi semata-mata kerana hasratnya ingin kekal di Kementerian Kewangan tidak dipenuhi.
Makna mudahnya, segala-galanya kerana jawatan.
Kalau Najib bersedia mengekalkannya di Kementerian Kewangan, pasti  hari ini Husni masih lagi kekal sebagai menteri dan tetap sayang kepada semua jawatannya dalam UMNO.
Apa yang istimewanya Kementerian Kewangan kepada Husni sehingga  beliau tidak mahu ditukarkan ke kementerian lain?
Apa pula yang beliau rasa dirinya begitu istimewa sehingga mahu memegang jawatan Menteri Kewangan sehingga pencen atau sehingga beliau sendiri tidak mahu jawatan tersebut?
Hanya Husni yang tahu jawapannya.
Dengan pengesahan Husni tentang sebab-sebab pengundurannya itu, ia barangkali mengecewakan sebilangan mereka yang memuji perletakan jawatannya dahulu dengan pelbagai tafisran, yang antaranya dikatakan kerana tidak mahu lagi bersekongkol dengan kemungkaran dalam kerajaan, enggan berterusan bersubahat berkaitan 1MDB dan sebagainya.
Terdapat juga pihak-pihak tertentu yang mengajak Husni agar bersama dengan Pakatan Harapan dan Tun Mahathir Mohamad untuk memperbetulkan sekian banyak kepincangan kewangan dalam pentadbiran kerajaan.
Malang sekali, rupa-rupanya perletakan jawatannya dalam kerajaan dan kemudiannya dalam UMNO hanyalah semata-mata kerana kepentingan jawatan dan tiada kaitan sama sekali dengan faktor-faktor yang lain.
Dapat jawatan yang diinginkannya, beliau bersedia kekal dalam kerajaan, tidak dipenuhi keinginannya, letak jawatan.
Begitu murah nilai Husni sebenarnya. Pengakuannya meletakkan di mana harga dirinya yang sebenar dan tidak ramai pemimpin yang sedia mengaku meletakkan jawatan semata-mata kerana tidak mendapat jawatan yang diinginkan.
Selepas tiada apa-apa jawatan, Husni dilaporkan ingin ke Jordan untuk mendalami bahasa Arab, Al Quran dan hafazan selama tiga bulan.
Memang difahami Husni mengetahui banyak perkara mengenai kerajaan selama berada dalam kabinet, tapi bagaimana jika sekembalinya dari Jordan nanti, Najib menawarkannya kembali jawatan sebagai pengerusi di mana-mana GLC atau agensi kerajaan?
Merajuk kerana jawatan, sudah tentu mudah juga dipujuk dengan jawatan.
Akhirnya, tiada apa-apa sebenarnya yang boleh kita harapkan daripada Husni. (SH 03/07/2016).

0

0

votes
Article Rating
Kongsikan artikel ini


PRU 14 BAKAL DILAMBATKAN LAGI!!

Dengan tak semena-mena Lim Guan Eng kini dianggap sebagai wira. Pendakwaan di mahkamah yang dihadapinya menjadikan dirinya semakin dilimpahi sokongan pelbagai lapisan masyarakat.
Di Pulau Pinang semalam, sebagai tanda solidariti, ribuan manusia pelbagai golongan dan lapisan hadir beramai-ramai sebagai tanda sokongan kepadanya.
Di lain-lain tempat, malah di mana-mana, boleh juga didengari rasa curiga rakyat terhadap pendakwaan itu yang mereka sifatkan lebih bermotif politik tujuannya.
Semuanya kini serba tak kena bagi UMNO dan BN.
Mendakwa Guan Eng di mahkamah tidak menjadikan DAP dan Pakatan Harapan lemah, bahkan tindakan menampilkan Peguam Negara, Apandi Ali sebagai ketua pendakwaraya dan meletakkan jaminan setinggi RM1 juta bagai menambahburukkan lagi keadaan.
Kemudian, tindakan DAP mewujudkan tabung khas untuk orangramai menderma di mana sasaran kutipan berjaya dicapai hanya dalam tempoh 21 jam menjadikan pemimpin-pemimpin UMNO dan BN semakin lemas dengannya.
Dengan kecenderungan ini, sama ada Guan Eng bakal didapati bersalah atau sebaliknya pada perbicaraan yang bermula September nanti, beliau tetap akan dianggap sebagai wira.
Tidak mustahil, jika dipenjara, sokongan yang akan diterimanya lebih melimpah-limpah  lagi.
Dan nampaknya, tarikh pilihanraya juga tidak mungkin diadakan dalam waktu terdekat ini. (SH 04/07/2016).

0

0

votes
Article Rating
Kongsikan artikel ini


TANPA TUN M DAN SHAFIE APDAL, UMNO HANYA TINGGAL SISA

Bekas Naib Presiden UMNO, Shafie Apdal akhirnya mengumumkan keluar daripada parti selepas keahliannya digantung oleh Majlis Tertinggi UMNO pada mesyuratnya, 24 Jun lalu.
Berucap di hadapan lebih 5 ribu penyokongnya, Shafie berkata, “Perjuangan kita akan diteruskan di bumi Sabah ini. Perjuangan kita akan diteruskan di Sabah dan Semenanjung untuk membela bangsa dan negara.”
“Saya dah fikir panjang, tuan-tuan nak saya letak jawatan. Selama ini saya bertahan, bersabar.
“Jadi saya berhenti serta-merta. Saya sayang UMNO, tapi jangan hina saya, jangan zalimi saya dalam UMNO,” tegasnya lagi.
Selain merupakan pemimpin kanan parti dan kerajaan sebelum digantung keahliannya bersama Muhyiddin Yassin dan Mukhriz Mahathir yang dipecat daripada UMNO, Shafie adalah antara pemimpin utama yang terlibat dalam membawa masuk UMNO ke negeri Sabah.
Beliau dipecat sebagai menteri dan kemudian digantung daripada UMNO hanyalah kerana kelantangannya bertanya mengenai 1MDB dan derma ribu-ribu juta yang dikaitkan secara langsung dengan Najib Razak.
Dengan mengumumkan keluar UMNO sambil bertekad untuk terus berjuang, Shafie benar-benar telah membuktikan beliau adalah “lanun Bajau laut” sebagaimana yang selalu disebut sendiri oleh Najib dalam beberapa Perhimpunan Agung UMNO sebelum ini.
“Lanun Bajau laut” bukan saja pantang dicabar, tetapi juga pantang dihina dan dizalimi.
Hanya kerana 1MDB dan wang beribu juta yang tidak mampu diberi jawapan meyakinkan, Shafie yang pernah berjasa dan berperanan penting membawa masuk UMNO ke Sabah, kini sudah ditolak ke tepi dan tidak lagi dihargai.
Sebelum Shafie, Tun Mahathir Mohamad juga mengambil tindakan keluar UMNO sebagai protes terhadap Najib. Ia juga disebabkan skandal 1MDB dan wang beribu-ribu juta yang ditemui dalam akaun peribadi Perdana Menteri.
Selepas UMNO diharamkan pada 1988, Tun Mahathirlah yang memulihkannya semula sehingga ia diterima sama seperti  UMNO yang sebelumnya, malah Tengku Razaleigh yang menubuhkan Semangat 46 pun akhirnya akur untuk kembali bertaut dengan UMNO pada 1996.
Tetapi kini, Tun Mahathir yang menubuh dan memulihkan semula UMNO serta Shafie yang membawa parti itu ke Sabah sudah tiada lagi bersama UMNO.
Tindakan Tun Mahathir dan Shafie keluar UMNO adalah isyarat mereka tidak lagi percaya UMNO yang dipimpin Najib sekarang sebagai UMNO yang sebenar-benarnya. UMNO sudah menjadi parti Najib.
Tanpa Tun Mahathir dan Shafie, UMNO di Semenanjung dan Sabah hanyalah tinggal sisa kerana pasti mendorong lebih ramai tidak mahu memberi undi mereka dalam pilihanraya. (SH 04/07/2016).

0

0

votes
Article Rating
Kongsikan artikel ini


UMNO-EXIT DAN PERLUNYA TUN M TUBUH SEBUAH PARTI BARU

Apa bentuk landasan baru bagi Tun Mahathir Mohamad, Muhyiddin Yassin, Shafie Apdal dan Mukhriz Mahathir untuk meneruskan perjuangan mereka masih lagi menjadi persoalan dan tanda tanya ramai.
Pilihan yang ada hanya dua – menubuhkan sebuah parti baru atau menyertai mana-mana parti politik sedia ada?
Bersara dan membiarkan Najib Razak terus berkuasa, tentunya bukan pilihan bagi mereka.
Tun Mahathir dikhabarkan sudah mula mengumpul pandangan rakan-rakan dan beberapa pihak dengan mengadakan pelbagai pertemuan bagi tujuan tersebut. Ramai yang difahamkan cenderung agar Tun Mahathir menginisiatifkan sebuah parti baru dengan segera sebagai altenatif kepada UMNO yang selalu disebutnya sudah menjadi parti Najib sekarang ini.
Muhyiddin pula, selain dilamar oleh Amanah dan PKR Johor untuk bersama-sama mereka, beberapa pimpinan kanan PKR Pusat juga diberitakan ada mengadakan pertemuan dengannya, baru-baru ini.
Sebelum ini, sebaik dipecat daripada UMNO, Muhyiddin turut mengatakan sedang melihat dengan teliti beberapa pilihan mengenai halataju barunya, termasuk kemungkinan menubuhkan sebuah parti baru.
Seorang orang kanan Muhyiddin bagaimanapun memberitahu, bekas Timbalan Perdana Menteri itu masih belum membuat apa-apa pilihan lagi buat waktu ini.
Dengan Tun Mahathir sebagai bekas Presiden UMNO dan Perdana Menteri serta bertanggungjawab memulihkan UMNO setelah diharamkan pada 1988, Muhyiddin berpengaruh di Johor, Shafie di Sabah dan Mukhriz di Kedah, apakah pilihan yang sebaik-baiknya bagi mereka?
Menyertai mana-mana parti politik mungkin jalan paling mudah dan tidak banyak kerja yang harus dilakukan, tambahan lagi PRU 14 tidak sampai dua tahun lagi tarikh tibanya.
Tetapi penyertaan Tun Mahathir, Muhyiddin, Shafie dan Mukhriz dalam parti politik sedia ada – tentunya PKR, DAP atau Amanah yang menjadi pilihan utama, tidak terkecuali bakal menimbulkan masalah yang lain pula.
Ia bukan saja mengenai parti mana yang harus menjadi pilihan, parti yang disertai itu mungkin bergolak secara dalaman dan mudah dimanipulasi oleh UMNO dan BN, bahkan juga akan menimbulkan kesangsian serta keraguan kepada sebilangan ahli UMNO untuk turut sama menyertainya.
Bagi ahli-ahli UMNO yang bersama dengan perjuangan Tun Mahathir dan sedang “menyampah giler” dengan onar Najib, barangkali ramai antara mereka yang masih keberatan untuk menjadi ahli PKR, DAP atau Amanah meskipun sedang sehati sejiwa untuk sama-sama menjatuhkan Perdana Menteri.
Tetapi ramai yang tidak ragu-ragu untuk menyertai parti baru sebagai pilihan dalam meneruskan perjuangan.
Pilihan yang terbaik tentunya ialah Tun Mahathir menggunakan segala kepakaran, pengetahuan dan pengalamannya untuk menubuhkan sebuah parti baru yang dipimpin oleh Muhyiddin, Shafie dan Mukhriz yang kini tidak lagi bersama dengan UMNO sebagai peneraju utamanya.
Dengan adanya parti baru itu, bukan saja menyediakan wadah untuk mereka meneruskan perjuangan, bahkan memudahkan untuk ahli-ahli UMNO untuk beralih arah, keluar parti dan  akhirnya menjadikan “UMNO-exit”  benar-benar menjadi kenyataan.
Memainkan sentimen anti-Najib dan menyenaraikan sekian banyak kerosakan yang sudah dilakukannya kepada UMNO dan negara, secara sifir mudahnya, pasti tidak sukar membuatkan mereka yang jujur, ikhlas dan tidak terpalit dengan dedak, untuk bersama-sama dengan Tun Mahathir dalam parti baru itu.
Jika Pas sendiri mengakui, setelah tertubuhnya Amanah, keahlian parti itu berkurangan sekitar 200 ribu orang, rasanya “sap sap sui” saja untuk parti baru yang diinisiatifkan oleh Tun Mahathir dan ditunjangi Muhyiddin, Shafie dan Mukhriz itu untuk mengalihkan antara 300 ribu hingga 500 ribu ahli UMNO untuk bersama-sama mereka.
Parti baru itu juga tidak perlu terlalu risau tentang jumlah keahliannya kerana yang penting, melalui pengaruh Tun Mahathir, Muhyiddin, Shafie dan Mukhriz, ialah mengajak rakyat yang tidak berparti dan atas pagar untuk menyertai mereka menolak kepimpinan Najib.
Dalam parti baru itu, Tun Mahathir tidak perlu memegang apa-apa jawatan, cukup sekadar sebagai penasihat dan tidak perlu juga bertanding lagi dalam pilihanraya akan datang.
Peranan Tun Mahathir, selain penasihat dan perancang, beliau juga mesti bertanggungjawab menjalinkan kerjasama  lebih kukuh antara parti baru itu dengan PKR, DAP dan Amanah melalui Pakatan Harapan untuk menjadikan gabungan pembangkang lebih efektif dan diyakini sebagai alternatif kepada kerajaan pimpinan Najib sedia ada ini.
Dengan adanya parti baru, “UMNO-exit” akan menderu-deru, gabungan kerajaan alternatif tambah diyakini dan  laluan “exit” untuk Najib yang bakal menggembirakan rakyat Malaysia juga lebih mungkin menjadi realiti. (SH 05/07/2016).

0

0

votes
Article Rating
Kongsikan artikel ini


SALAM AIDIL FITRI

Dalam kesempatan ini, saya ingin mengucapkan Selamat Hari Raya Aidil Fitri kepada semua pembaca blog ini, sama ada yang berada di Malaysia mahu pun di luar negara.
Raikanlah Hari Raya ini bersama keluarga, anak-anak, adik beradik, saudara-mara, kawan-kawan dan sesama manusia yang menjadi sebahagian daripada kehidupan kita.
Mahathir marah Najib
Najib marah Muhyiddin
Sebulan berpuasa amalan wajib
Maaf dipohon zahir dan batin
Muhyiddin kena pecat
Zahid jadi pengganti
Kepada yang jauh dan juga dekat
Maaf saya ikhlas dari hati
Akhirnya, semoga kita semua terus diberi kekuatan untuk sama-sama berbuat kebaikan dan menolak kemungkaran di negara tercinta ini. (SH 06/07/2016).

0

0

votes
Article Rating
Kongsikan artikel ini


KENAPA JADI BEGINI?

Apakah insiden menghalau media ini dalam pengetahuan Perdana Menteri, Najib Razak dan PMO?
Kenapa jadi begini?
Apakah masih ada kesalahan yang tidak boleh dimaafkan?
Bukankah 1 Syawal merupakan hari untuk bermaaf-maafkan, merapatkan hubungan sesama insan dan melupakan persengketaan lalu?
Lagi pula namanya pun rumah terbuka, kenapa perlu mereka dihalau?
Atau apakah Najib dan PMO tidak mengetahui sama-sekali mengenainya?
Jika begitu, siapa yang memberi arahan halau sedemikian? (SH 06/07/2016).

0

0

votes
Article Rating
Kongsikan artikel ini


ANTARA NAJIB DAN GUAN ENG DALAM SEMBANG2 HARI RAYA

Dalam kemeriahan sambutan Hari Raya, di samping ketupat, lemang dan pelbagai jenis juadah yang terhidang di depan mata, isu berkaitan Najib Razak dan Lim Guan Eng hampir tidak terlepas daripada menjadi tajuk perbualan apabila berjumpa saudara-mara dan kawan-kawan.
Disebabkan isu Najib dan Guan Eng itu, pertanyaan mengenai keluarga dan anak-anak sudah menjadi topik terkebelakang atau langsung terlupa untuk ditanyakan.
Seorang dibersihkan namanya dan seorang lagi didakwa, tetapi masih ramai yang membuat perbandingan antara kedua-duanya. Antara intipati perbandingan yang kedengaran sambil menyambut Hari Raya ialah:-
Najib
– Dipersoalkan mengenai kesnya yang disiasat SPRM tetapi laporannya bukan saja telah dianggap tiada kes oleh Peguam Negara, malah diarahkan untuk dihentikan siasatan secara serta-merta.
– SPRM dilaporkan kecewa dengan penolakan itu kerana ia dianggap kes yang “straightforward” dan ingin mengemukakan rayuan. Ramai yang tidak tahu apa kesudahannya, sama ada rayuan sudah dibuat atau “tutup cerita”, tup-tup yang menjadi tajuk berita ialah dua pegawai tertingginya bakal “dibersarakan”.
– Najib diasak berundur daripada jawatannya kerana kepimpinan dan namanya yang sudah tercemar ke seluruh dunia, dianggap telah merosakkan negara.
– Mereka yang sayangkan UMNO mahu Najib berundur kerana bimbang akan kalah pilihanraya dan mereka yang menentang UMNO juga sepakat dengannya kerana percaya lebih banyak kemudaratan kepada rakyat jika beliau lebih lama dipersada kuasa.
– Meski tidak didakwa di mahkamah, sudah dibersihkan dan mungkin akan terus selamat selagi BN berkuasa,  Najib tetap dilihat rakyat sebagai “kotor”‘ dengan palitan terhadap rasuah, skandal kewangan dan  penggubahan wang haram.
Guan Eng
– Disiasat SPRM dan didakwa di mahkamah, malah Apandi Ali selaku Peguam Negara dan penasihat undang-undang kepada kerajaan telah bertindak mengetuai pasukan pendakwaan.
– DAP dan Pakatan Harapan memutuskan tiada keperluan untuk Guan Eng melepaskan jawatan Ketua Menteri yang disandangnya kerana beliau tidak ada apa-apa pengaruh terhadap SPRM, Jabatan Peguam Negara mahu pun saksi-saksi pihak pendakwa.
– Guan Eng bagaimanapun terus didesak oleh UMNO dan BN untuk letak jawatan dengan maksud tersirat bahawa pengundurannya dipercayai memberi lebih harapan untuk menawan Pulau Pinang. Oleh itu, pendakwaannya dilihat lebih bermotif politik untuk melemahkan DAP dan mengkucar-kacirkan Pakatan Harapan.
– Berbeza dengan pengunduran Najib yang dianggap boleh mengelakkan BN kalah, pengunduran Guan Eng sebaliknya untuk memudahkan DAP di Pulau Pinang dapat dikalahkan.
– Walaupun didakwa atas tuduhan rasuah di mahkamah, keberadaan Guan Eng di jawatannya lebih dibimbangi dan ditakuti berbanding Najib yang sudah dibersihkan, namun kehadirannya kekal merimas dan membimbangkan.
Kesimpulan
– Kenapa Najib yang sudah dibersihkan dan tidak didakwa masih dilihat “tidak bersih”  berbanding Guan Eng yang sudah didakwa dan sedang menunggu tarikh perbicaraan? (SH 07/07/2016).

0

0

votes
Article Rating
Kongsikan artikel ini


HUSNI KATA HANYA DI MOF BELIAU DAPAT MEMBANTU DAN MENYATU-PADUKAN
ORANGRAMAI…HEBAT KAN!!

Sebagai huraian lanjut mengenai persaraannya yang agak mengejutkan baru-baru ini, bekas Menteri Kewangan Kedua, Husni Hanadzlah memberikan dua sebab mengapa beliau tidak setuju ditukarkan ke kementerian lain, sebaliknya memilih untuk bersara.
– pertama kerana di MOF beliau dapat membantu banyak pihak yang memerlukan bantuannya.
– kedua,  percaya di MOF beliau boleh menyatupadukan orangramai kerana percaya dengan kepelbagaian budayanya.
Katanya, sebab itulah beliau ada memberitahu Perdana Menteri, Najib Razak bahawa beliau akan memilih untuk bersara jika ditukarkan ke kementerian lain.
Hebat kan dua alasan yang diberikan Husni untuk menolak ditukarkan daripada MOF, sebaliknya lebih rela untuk bersara.
Dalam erti kata lain, ia bermakna:-
– Husni hanya boleh membantu orangramai dengan jawatan Menteri Kewangan saja.
–  di kementerian lain, beliau tidak boleh sama sekali membantu orangramai.
– oleh kerana MOF terkenal sebagai kementerian yang banyak projek-projek pembangunan, apakah kerja membantu orangramai hanya dalam bentuk pertolongan perniagaan semata-mata?
– adakah menteri-menteri selain menteri kewangan tidak boleh membantu orangramai dengan portfolio yang mereka sandang?
– kalau bukan membantu orangramai, apa pula kerja menteri-menteri lain di negara ini?
– berkenaan peranan menyatupadukan orangramai melalui kepelbagaian budaya di MOF, apa rekod Husni yang boleh membuktikan hakikat itu berjaya dilaksanakan selama ini?
– siapa dan berapa ramai yang sudah disatupadukannya sejak menjadi Menteri Kewangan?
Kecuali jika bukti dalam bentuk angka dan fakta dapat dilampirkan untuk menyokong alasan-alasannya, ternampak bahawa lagi kerap Husni bercakap mengenai sebab-sebab untuk mewajarkan perletakan jawatannya, lagi terserlah siapa dirinya yang sebenar.
Benarkah menolong orangramai menjadi kesukaannya dan faktor menyatupadukan itu pula menjadi keutamaannya dalam menjalankan tugas?
Atau….??? (SH 08/07/2016).

0

0

votes
Article Rating
Kongsikan artikel ini


TIADA MAKNA LAGI LAPORAN AUDIT 1MDB TERUS DIOSAKAN

Meskipun Laporan Audit 1MDB masih diletakkan di bawah Akta Rahsia Rasmi atau OSA, laman pendedah maklumat Sarawak Report terus mendedahkan beberapa butiran yang dianggap sulit mengenainya kepada umum.
Laman itu menyebut bahawa mereka mendapat akses meluas kepada laporan audit itu bersama dokumen-dokumen utama serta pelbagai kebimbangan yang diluahkan oleh Ketua Audit Negara, Ambrin Buang berkaitan beberapa pemindahan dana 1MDB yang sebelum ini dipersoalkan.
Sarawak Report juga mengatakan, mereka akan  menerbitkan butiran lanjut berkaitan laporan audit itu dalam penulisannya di beberapa hari akan datang.
Bagaimanapun, oleh kerana sekatan undang-undang OSA, tidak ada sesiapa berani menyiarkan atau memetik maklumat yang disiarkan Sarawak Report itu.
Tetapi, dengan capaian internet yang semakin meluas serta Sarawak Report yang disekat SKMM juga begitu mudah diakses, maklumat audit itu bukan lagi merupakan sesuatu “rahsia besar”  bagi rakyat negara kita.
MengOSAkan laporan audit itu dengan tujuan ia kekal sebagai rahsia atau sulit dan tidak boleh didedahkan kepada umum hampir tidak bermakna lagi sekarang ini. Sesiapa saja boleh membaca dan meneliti pendedahan Sarawak Report itu asalkan mereka ada kemudahan internet.
Malah dengan kerajaan terus meletakkannya di bawah OSA dan Sarawak Report pula mendedahkannya, maklumat itu lebih menjadi buruan untuk diketahui.
Dalam waktu yang sama, apabila orangramai mengetahui kepincangan 1MDB melalui laporan audit yang didedahkan oleh Sarawak Report, ia akan menyebabkan imej kerajaan menjadi bertambah buruk lagi kerana ia secara langsung mengesahkan memang ada keburukan yang cuba diselindungkan.
Lagi pun, ketika isu berkaitan syarikat pelaburan bermasalah itu tengah panas dan dipersoalkan dahulu, jawapan yang sering diberi oleh Najib, pemimpin kerajaan dan 1MDB sendiri ialah agar orangramai menunggu laporan audit untuk mengetahui kebenarannya.
Namun setelah laporan audit disiapkan, kemudian diletakkan pula dibawah OSA,  tidak lain menggambarkan bukan saja ada kepincangan yang berlaku, malah meletakkan kerajaan dalam label “cakap tak serupa bikin.”
Untuk itu, sebagai membuktikan ketelusan dan tidak takut berdepan kenyataan, Najib seharusnya mengarahkan agar laporan audit 1MDB itu dibebaskan sepenuhnya daripada OSA dengan segera sebelum Sarawak Report terus mendedahkan satu persatu mengenainya.
Sekurang-kurangnya dengan membebaskan laporan itu daripada OSA, kerajaan lebih diyakini rakyat sebagai berpegang kepada janji-janjinya serta dilihat berani berhadapan dengan kritikan dengan telus dan terbuka.
Jika ada kesalahan di mana-mana yang memerlukan jawapan, langkah terbaik ialah memberi penjelasan dengan sebaik-baiknya, bukannya dengan menyembunyikannya atau  mengelak daripada memberi jawapan.
Mengekalkan laporan audit 1MDB dalam OSA, tetapi orangramai dapat juga mengetahuinya melalui saluran lain, hanya menghodohkan lagi wajah kepimpinan Najib yang sudah sarat dengan sekian banyak isu dan masalah.  (SH 08/07/2016).

0

0

votes
Article Rating
Kongsikan artikel ini


KENAPA HANYA SALLEH?

Semalam Salleh Said Keruak meminta pihak polis menyiasat bagaimana Laporan Audit 1MDB yang diletakkan di bawah Akta Rahsia Rasmi atau OSA boleh bocor kepada Sarawak Report.
Hari ini pula beliau mengatakan Sarawak Report cuba memperdaya orangramai mengenai 1MDB berikutan tindakannya mendedahkan laporan audit itu.
Ini kerana katanya, laporan audit hanyalah salah satu komponen yang digunakan oleh PAC dalam menyiapkan laporannya mengenai 1MDB.
Tegas Salleh lagi,  yang muktamad ialah Laporan PAC.
Sebelum Salleh lupa, bagaimana tentang laporan Bank Negara mengenai 1MDB yang juga menemui beberapa kepincangan dalam urusan dan perjalanan syarikat tersebut?
Adakah beliau tidak ingat lagi tentang surat Bank Negara yang mengesahkan mengenai pemilikan Good Star Ltd oleh Jho Low yang kemudiannya maklumat tersebut diubah suai dalam Laporan PAC?
Jika laporan audit dan dapatan Bank Negara sudah mengesah beberapa kepincangan dan salah laku, apa lagi yang mahu dipertahankan tentang 1MDB?
Jadi, di mana  logiknya laporan  Sarawak Report itu memperdaya orangramai?
Satu lagi, kenapa hanya Salleh seorang saja yang masih rajin bercakap membela Najib Razak mengenai 1MDB?
Mana menteri dan pemimpin UMNO yang lain?
Adakah mereka sudah tidak berminat lagi membela Najib sebagaimana dahulu?
Zahid Hamidi sendiri nampaknya lebih gemar menonjolkan diri bercakap mengenai pengganas Islam atau Daish berbanding 1MDB yang terus-menerus sukar dipisahkan daripada Najib dan membebankan negara. (SH 10/07/2016).

0

0

votes
Article Rating
Kongsikan artikel ini


KESELAMATAN NEGARA ATAU KESELAMATAN INDIVIDU?

Berbanding banyak pihak yang menuntut agar tindakan lebih proaktif segera diambil demi kepentingan negara berikutan bocornya Laporan Audit 1MDB oleh Sarawak Report, Salleh Said Keruak seperti biasa, lebih mahukan polis menyiasat bagaimana kebocoran itu boleh berlaku.
Polis, katanya mesti menyiasat pengakuan Sarawak Report bahawa ia memiliki dokumen yang diklasifikasikan di bawah Akta Rahsia Rasmi atau OSA.
Tambah beliau, kerajaan mengklasifikasikan dokumen tertentu (tentunya merujuk kepada Laporan Audit 1MDB) di bawah OSA adalah untuk tujuan keselamatan negara.
Sebaik mengenapasti sumber ketirisan tersebut, individu yang terlibat dan organisasi yang bersekongkol perlu diheret ke mahkamah, tegasnya lagi.
Kita tentunya bersetuju bahawa ada dokumen tertentu yang diletakkan dibawah OSA bertujuan untuk keselamatan negara, tetapi apakah Laporan Audit 1MDB, jika tidak diletakkan dibawah OSA, turut mengancam keselamatan negara?
Apakah kerajaan meletakkan laporan itu untuk keselamatan negara atau bertujuan menyelamatkan pihak-pihak tertentu?
Di mana terancamnya keselamatan negara jika OSA tidak dikenakan terhadap Laporan Audit 1MDB itu?
Siapa pula individu yang paling terancam masa depannya jika orangramai bebas membaca dan meneliti Laporan Audit 1MDB tersebut?
Bukankah laporan audit, apatah lagi jika berkaitan syarikat milik kerajaan dan melibatkan harta rakyat, memang bertujuan untuk diketahui ramai?
Pernahkah laporan audit mana-mana syarikat milik kerajaan diletakkan dibawah OSA sebelum ini?
Mengapa Salleh tidak menuntut agar kebenaran Laporan Audit 1MDB itu disiasat dan diambil tindakan demi memulihkan imej dan wibawa kerajaan?
Salleh, Salleh…dulu, kini dan selamanya…serupa saja cara berfikirnya – bukan mencuri yang dianggapnya salah, tetapi siapa yang mendedahkan wajah pencuri yang dilihatnya lebih berdosa besar!!  (SH 09/07/2016).

0

0

votes
Article Rating
Kongsikan artikel ini


TUN, TERUSLAH BERJUANG!!

Hari ini adalah hari ulangtahun kelahiran Tun Mahathir Mohamad yang ke-91. Dalam usia bonus yang dinikmatinya sekarang, tidak lain yang diharapkan selain doa agar beliau terus diberi kesihatan yang baik oleh Tuhan.
Jauh di depannya, masih ada perjuangan murni yang sedang dan ingin dilakukannya, di sebalik caci maki, dihina dan dicerca oleh golongan yang tidak mengenal erti budi.
Dulu, selama 22 tahun beliau membina dan menjulang nama negara di mata dunia.
Kini, dalam usia melewati 91 tahun, perjuangan Tun Mahathir ialah menyelamatkan Malaysia daripada terus rosak dan binasa.
Moga Tuhan mendengar suara hati dan memakbulkan doa rakyat yang benci kemungkaran, rasuah, penyelewengan dan penyonglapan serta ingin Malaysia ini diselamatkan.
Tak terbayangkan betapa meriahnya mereka jika tiada kelibat dan suara  membantah Tun Mahathir pada tika dan saat ini.
Teruslah berjuang Tun – kebenaran pasti akan muncul akhirnya. (SH 10/07/2016).

0

0

votes
Article Rating
Kongsikan artikel ini


NAFSU LAIN MANA NASIHATNYA?

Nafsu makan sajakah yang perlu dikawal?
Nafsu lain bagaimana pula?
Nafsu terhadap duit, nafsu membeli-belah, nafsu bermewah, nafsu membazir, nafsu beg tangan dan nafsu jet adalah antara cabang nafsu yang jauh lebih merbahaya serta memudaratkan berbanding nafsu makan ketika Aidil Fitri.
Kenapa tak beri nasihat sama mengenainya?
Tentu ramai yang lebih teruja jika Najib, selain memberi nasihat agar rakyat mengawal nafsu makan, turut sama dapat memberi nasihat mengenai kawalan terhadap nafsu-nafsu yang lain itu.
Janganlah berpilih-pilih memberi nasihat!! (SH 11/07/2016).

0

0

votes
Article Rating
Kongsikan artikel ini


TERBURU-BURU PULAK? GANTUNG DULU BARU SIASAT TIDAK TERBURU-BURU KE?

Tindakan Shafie Apdal mengumumkan keluar UMNO nampaknya mula meninggalkan kesan yang menakutkan bagi UMNO. Tapi segala-galanya bak kata pepatah, “sudah terantuk, baru tengadah.”
Setelah bekas Naib Presiden UMNO itu berbuat demikian dan diikuti dengan tindakan majoriti pimpinan UMNO Bahagian Semporna serta sebilangan lagi di Batu Sapi juga keluar UMNO, nada pimpinan UMNO sudah lain jadinya.
Melalui beberapa maklumat, beberapa pemimpin UMNO dan ahli-ahli di beberapa bahagian lain di Sabah juga bakal mengikut jejak Shafie dalam tempoh terdekat ini.
Dua pemimpin tertinggi  yang juga ahl Majlis Tertinggi UMNO, Mustapha Mohamad dan Ismail Sabri Yaakob antara yang awal tampil menyifatkan keputusan Shafie itu sebagai terburu-buru.
Kata mereka, kedudukan Shafie hanyalah digantung sementara menunggu laporan Jawatankuasa Disiplin UMNO dan bekas menteri itu tidak seharusnya terburu-buru membuat keputusan keluar daripada UMNO.
Kenapa baru sekarang mengatakan keputusan Shafie itu terburu-buru?
Siapa yang terburu-buru sebenarnya?
Adakah Shafie yang membuat keputusan keluar UMNO setelah digantung tanpa dipanggil membela diri itu sebagai terburu-buru atau UMNO yang menggantung beliau terlebih dahulu tanpa memberi surat tunjuk sebab dan memanggil membela diri sebagai pihak yang lebih terburu-buru?
Adakah dalam mesyuarat MT UMNO yang membuat keputusan penggantungan itu, Mustapha dan Ismail Sabri ada bercakap dan memberi pandangan agar Shafie diberikan surat tunjuk sebab dan dipanggil membela diri terlebih dahulu sebelum digantung?
Adakah hanya setelah melihat keadaan yang berlaku di Sabah selepas Shafie keluar parti dan mungkin berlaku kesan lebih besar daripadanya, maka pemimpin-pemimpin UMNO mula berubah nada? (SH 11/07/2016).

0

0

votes
Article Rating
Kongsikan artikel ini


LAPORAN AUDIT 1MDB, MANA SUARA ZAHID HAMIDI?

Setelah berhari-hari sejak Sarawak Report membuat siri pendedahannya berkaitan Laporan Audit 1MDB yang masih dirantai Akta Rahsia Rasmi atau OSA, barangkali antara yang ditunggu-tunggu juga ialah apakah reaksi Timbalan Perdana Menteri, Ahmad Zahid Hamidi mengenai perkara itu.
Jika bersetuju bahawa laporan audit itu masih perlu diOSAkan, kenapa sehingga ini beliau kekal mendiamkan diri?
Bercakaplah dengan media atau tulislah sepatah dua ayat sokongan mengenainya di laman Facebook atau Twitter miliknya.
Kalau boleh bercakap mengenai IS, Daish, pengaruhnya di universiti dan visa berkaitan pengganas, mustahil Zahid tak boleh menyelit untuk bercakap mempertahankan keperluan Laporan Audit 1MDB itu terus diOSAkan sebagaimana yang sudah tiga kali dilakukan oleh Salleh Said Keruak.
Mungkinkah diamnya Zahid kerana dalam hatinya lebih banyak berakar perasaan tidak setuju laporan itu terus diOSAkan, tetapi tidak upaya berbuat apa-apa dan kerana lebih sayangkan jawatan serta kedudukannya dalam kerajaan?
Disebabkan berada dalam dilema, maka berdiam diri adalah sebaik-baik pilihan yang mampu dilakukannya.
Sekali fikir, memang merbahaya kepada kedudukannya jika Zahid cuba-cuba untuk berbeza pendirian yang boleh ditafsirkan sebagai tidak mempertahankan Najib berkaitan Laporan Audit 1MDB yang kini sudah menjadi bualan ramai berikutan pendedahan yang dilakukan oleh Sarawak Report.
Dengan cengkaman Najib dalam UMNO dan institusi awam yang semakin kukuh dan bagaimana beliau telah menyingkirkan musuh-musuh yang cuba menggugat kedudukannya, memang terlihat sukar untuk Zahid mengambil langkah menongkah arus.
Tetapi jika Zahid berfikir lebih daripada sekali, peluang bagaikan sedang terbuka luas untuk beliau melonjakkan dirinya dari segi sokongan rakyat jika segera memberanikan diri bersuara meminta agar Laporan Audit 1MDB itu dibebaskan daripada OSA.
Ia tidak bermakna, dengan berbuat begitu, beliau seperti mahu berbalah dengan Najib atau senada dengan Muhyiddin Yassin atau Ezam Mohd Nor yang lebih dulu membuat desakan demikian, tetapi kerana itulah yang terbaik dan dikehendaki rakyat buat waktu ini.
Sebagaimana Najib sendiri pernah meminta agar orangramai menunggu laporan audit dan Ketua Audit Negara, Ambrin Buang pada 7 Mac lalu yang penegasannya dinyatakan oleh Hasan Ariffin bahawa Laporan Audit 1MDB tidak lagi menjadi OSA setelah Laporan PAC dibentangkan di Parlimen, bermakna keberanian Zahid bersuara hanyalah sebagai membuktikan kerajaan benar-benar menepati janji-janjinya.
Keberanian Zahid itu, meskipun mungkin mula mencambahkan rasa curiga dan permusuhan Najib terhadapnya, namun percayalah, sokongan rakyat akan melimpah terhadapnya.
Sokongan dalam UMNO juga tambah meningkat kepadanya kerana ketika ini ahli dan pemimpin UMNO seperti berada dalam keadaan “diluah mati emak, ditelan mati bapa” berkaitan laporan audit itu.
Mereka tahu dan sedar laporan audit itu mengesahkan adanya kesalahan dan salah laku dalam 1MDB, tetapi tidak berani bercakap apa-apa kerana tidak mahu dilihat tidak menyokong Najib yang sering dilencongkan sebagai tidak setia kepada parti dan ingin menjatuhkan kerajaan.
Namun demikian, secara senyap-senyap kian ramai yang sedar beban semakin berat yang diakibatkan oleh Najib kepada UMNO dan negara ini. Mereka juga sedar, selagi ada Najib, masalah parti dan negara akan berterusan dan tambah menyusahkan.
Mahu tidak mahu, isu Laporan Audit 1MDB ini adalah peluang yang sedang terbuka untuk Zahid. Dengan turut meminta ia dinyahkan daripada OSA, Zahid berpeluang meningkatkan sokongan ramai terhadapnya serta menonjolkan wajah kepimpinannya yang lebih diyakini rakyat.
Berbanding terus berdiam diri, tidak ada apa-apa yang berubah kepada Zahid. (SH 12/07/2016).

0

0

votes
Article Rating
Kongsikan artikel ini


SIAPA PENGKHIANAT – YANG MERAHSIAKAN ATAU YANG MENDEDAHKAN?

Untuk kali ketiganya Salleh Said Keruak bersuara lagi mengenai pendedahan bersiri Laporan Audit 1MDB oleh Sarawak Report, di sebalik semua menteri dan pemimpin UMNO yang lain nampaknya “sudah letih”  untuk terus membela dan mempertahankan syarikat pelaburan paling bermasalah yang dikaitkan secara langsung dengan Najib Razak itu.
Kali pertama bersuara, Salleh meminta polis menyiasat bagaimana kebocoran itu boleh berlaku dan barangkali kerana tidak berapa puas hari disebabkan Ketua Polis Negara, Khalid Abu Bakar  mahu menentukan ketulenan laporan itu terlebih dahulu sebelum memulakan penyiasatan, beliau kemudian bersuara untuk kali kedua dengan mengatakan Sarawak Report cuba memperdaya orangramai berhubung pendedahannya itu.
Tidak puas hati lagi,  mungkin kerana Sarawak Report terus menerbitkan tulisannya mengenai laporan audit itu yang boleh dibaca dengan meluas walaupun laman pendedah maklumat itu disekat oleh SKMM, untuk kali yang ketiganya, Salleh menyifatkan pula pendedahan itu berupa suatu pengkhianatan kepada negara.
Dalam hal ini, hampir betullah apabila Sarawak Report memanggil Salleh sebagai “Minister for Fun”.
Bukan saja Sarawak Report, tetapi rasanya rakyat juga turut “terhibur”  dengan telatah dan kelakuannya yang bagaikan “cacing kepanasan” asalkan dapat menunjukkan dirinya sebagai pembela Najib nombor satu.
Salleh seolah-olah gagal melihat kebenaran itu daripada aspek yang yang luas dan menyeluruh. Baginya, asalkan ia dilakukan oleh Najib, semuanya adalah benar dan betul belaka.
Jika diimbas dengan ringkas perjalanan 1MDB, bolehkah kita terbayang  bagaimana sebuah syarikat yang ditubuhkan oleh Najib, kemudian melantik dirinya sebagai Pengerusi Lembaga Penasihat, diletakkan di bawah Kementerian Kewangan di mana beliau juga sebagai Menteri Kewangan, menjadikan Jho Low sebagai “tangan utama” menguruskan pelaburan, memilih Ahli Lembaga Pengarah dan CEO atas kehendaknya, tiba-tiba terbelenggu dengan hutang bertimbun, mudah ditipu ribu-ribu juta, berbilion ringgit hilang dan tidak dapat disahkan serta berlaku pelbagai masalah lainnya lagi?
Soalnya, apakah dengan cengkaman tangan Najib yang begitu meluas terhadap 1MDB, beliau boleh lepas tangan dan tidak tahu langsung mengenai wang beribu juta yang begitu mudah lesap dan hilang entah ke mana?
Apabila audit dilakukan dan tersingkap beberapa kelemahan yang mungkin mudah difahami ada kaitannya dengan Najib dan Jho Low, maka ia akhirnya diletakkan di bawah Akta Rahsia Rasmi atau OSA.
Bukankah oleh kerana Laporan Audit 1MDB  itu menjadi komponen penting dalam Laporan PAC yang sudah dibentangkan di Parlimen, seharusnya sebaik saja Laporan PAC itu disiapkan, laporan audit tidak perlu lagi menjadi rahsia?
Mengapa setelah Laporan PAC dibentangkan, tetapi Laporan Audit 1MDB masih rahsia?
Apakah banyak lagi fakta-fakta tersembunyi atau pengkhianatan dalam laporan audit itu yang ingin terus disembunyikan daripada pengetahuan rakyat?
Jika tidak ada apa-apa yang hendak disembunyikan, mengapa ia masih diOSAkan?
Sebelum Salleh mengeluarkan kenyataan kali keempatnya untuk terus menunjukkan keunggulannya sebagai satu-satunya menteri yang rajin membela Najib walaupun kata-katanya bukan setakat menjadi sanggahan ramai, malah juga bahan ketawa masyarakat,  siapakah yang mengkhianat sebenarnya – yang cuba mendedahkan pengkhianatan atau mereka yang menyembunyikannya?
Selepas sebulan berpuasa dan ketika berada di atas sejadah, elok juga sesekali Salleh menyoal di kategori mana beliau meletakkan dirinya sekarang ini? (SH 12/07/2016).

0

0

votes
Article Rating
Kongsikan artikel ini


PARTI BARU MEMBUKA RUANG LEBIH LUAS UNTUK PERUBAHAN

Bekas Perdana Menteri, Tun Mahathir Mohamad dilaporkan dalam peringkat akhir untuk menubuhkan sebuah parti politik baru sebagai wadah pilihan bagi meneruskan usahanya untuk menjatuhkan Najib Razak yang terpalit dengan skandal kewangan terbesar serta untuk memulihkan kembali imej negara yang sudah tercalar teruk di peringkat antarabangsa.
Difahamkan bahawa beliau akan mengambil alih sebuah parti politik sedia ada yang tidak aktif dan kemudian akan menukar nama serta perlembagaannya mengikut kesesuaian perjuangan yang ingin dibawanya.
Parti baru ini akan memberi fokus untuk menarik ahli-ahli UMNO yang tidak setuju dan menyampah dengan Najib untuk menyertainya, selain rakyat biasa yang sealiran dengan perjuangan bekas Perdana Menteri itu.
Bersama Muhyiddin Yassin dan Mukhriz Mahathir yang akan turut bersama parti baru itu, ia akan bekerjasama dengan Pakatan Harapan untuk menentang BN dalam pilihanraya umum akan datang.
Tun Mahathir bagaimanapun tidak akan bertanding dalam pilihanraya, sebaliknya hanya berperanan untuk memastikan kelancaran perjalanan parti dan  kerjasama mantap dapat dijalinkan dengan Pakatan Harapan.
Shafie Apdal diberitakan kemungkinan besar tidak bersama parti baru ini, sebaliknya akan menubuhkan sebuah parti lain yang memberi fokus untuk Sabah, tetapi tetap bekerjasama dengan Pakatan Harapan untuk memastikan leburnya “simpanan tetap”  BN di negeri itu .
Dengan adanya parti baru inisiatif Tun Mahathir ini, ia adalah peluang terbaik untuk rakyat dan pengundi membuat pilihan yang lebih baik bagi menyelamatkan negara dalam pilihanraya nanti. Ini kerana, walaupun UMNO dan BN ada jasa-jasanya yang tersendiri, selagi ia dipimpin oleh Najib, segala-galanya tidak bermakna lagi dan lebih memudaratkan negara.
UMNO, BN dan kerajaan di bawah Najib tidak lebih sebagai alat mengumpul kekayaan dan mencuri harta negara atas nama ketuanan Melayu yang hanya dibalas dengan “jemput-jemput manis” bernama BR1M tanpa mereka sedari ia kemudian ditarik balik  melalui GST, pembatalan beberapa subsidi serta penambahan beberapa kenaikan kos kehidupan lainnya.
Oleh kerana Najib telah menutup semua ruang untuk melawan dan menjatuhkannya secara dalaman melalui UMNO, satu-satunya jalan yang ada ialah melalui pilihanraya. Inilah tujuannya Tun Mahathir menubuhkan parti baru dan bekerjasama dengan Pakatan Harapan.
Ini bermakna dalam pilihanraya akan datang, menyokong UMNO dan mengundi BN bermakna memberi ruang untuk Najib terus berkuasa dan kita akan terus “sakit hati” atau memendam rasa dengan pelbagai karenahnya, perangai bini serta lain-lain kelakuan keluarga dan kerabatnya.
Kiranya sekarang ada Jho Low dan 1MDB, jika terus diberi kuasa, tidak mustahil akan muncul dua tiga Jho Low dan model perniagaan mirip 1MDB lagi di depan mata kita.
Memilih lawan BN yang turut dianggotai parti baru tajaan Tun Mahathir pula, secara langsung akan membawa sinar baru kepada negara, memberi harapan pelbagai masalah negara diselesaikan, kebenaran Laporan Audit 1MDB diketahui, ke mana hilangnya wang RM28,000 juta milik syarikat pelaburan dikenalpasti lorong menyelinapnya dan mungkin cukai GST juga bakal diturunkan kadarnya.
Gabungan parti baru, jika diberi kuasa, biasanya akan menawarkan lebih banyak kebaikan untuk rakyat agar terus disokong dan diberi undi dalam pilihanraya seterusnya. Gabungan lama seperti BN, untuk terus berkuasa dan jika dipilih semula, gayanya asyik-asyik mengungkit jasa dan budi lama untuk menghalalkan rompakan demi rompakan yang seterusnya.
Dalam hal ini, baik orang Melayu yang belum berparti atau ahli-ahli UMNO sedia ada, mereka harus berani membuang stigma lama seolah-olah hanya UMNO dan BN saja yang boleh memegang kuasa.
Lihat saja di Selangor,  sudah banyak kebaikan yang ditampilkan oleh kerajaan baru untuk rakyat sejak 2008 lalu. Bayangkan keadaannya jika BN tidak kalah dan Khir Toyo atau Noh Omar menjadi Menteri Besar Selangor ketika ini.
Oleh itu, orang Melayu mesti berani berubah dan jangan takut berhijrah. Jangan lupa, disebabkan keberanian berhijrahlah yang menyebabkan Islam dapat berkembang sehingga hari ini.
Mungkin ada yang sangsi apa perlunya parti baru Tun Mahathir ini bergabung atau bekerjasama dengan Pakatan Harapan. Bergabung dengan parti-parti pelbagai kaum adalah kewajaran yang tidak dapat dielakkan kerana itulah wajah sebenar negara kita.
UMNO sendiri bekerjasama dengan MCA, MIC, Gerakan dan pelbagai parti di Sabah dan Sarawak untuk menjadikannya relevan mentadbir negara ini.
Jika UMNO bertanding sendirian dan tidak disokong oleh parti-parti lain, riwayatnya juga sudah lama berakhir. Oleh itu, keperluan parti baru inisiatif Tun Mahathir bersama Pakatan Harapan adalah juga untuk menjadikannya relevan mengambil alih kuasa daripada BN.
Dengan keyakinan dan keberanian, perubahan yang diinginkan akan sentiasa menghampiri kita. (SH 13/07/2016).

0

0

votes
Article Rating
Kongsikan artikel ini


SETUJUKAH HADI AWANG DAN HARON DIN DENGAN GENJATAN SENJATA? ATAU SAMPAI
MASANYA TUAN IBRAHIM JADI PRESIDEN PAS?

Menjelang penubuhan sebuah parti politik baru oleh Tun Mahathir Mohamad yang dijangka akan diputuskan dalam waktu terdekat ini dan seterusnya akan bekerjasama dengan Pakatan Harapan, saranan Tuan Ibrahim Tuan Man agar parti-parti pembangkang melakukan genjatan senjata sesama sendiri dan menggembleng tenaga untuk menumbangkan BN, memang sesuatu yang tepat pada masanya.
Kenyataan Timbalan Presiden Pas itu jelas menggambarkan kefahamannya yang sebenar mengenai peranan parti-parti pembangkang ketika berhadapan dengan permasalahan yang semakin kronik dalam negara yang dipimpin oleh Najib Razak sekarang ini.
Keinginan bersatu dan menggembleng tenaga menumbangkan BN itu juga adalah  hasrat sebenar majoriti ahli-ahli Pas di seluruh pelusuk negara yang telah ditarbiahkan sejak sekian lama.
Lantaran itu, tidak mengejutkan lontaran idea Tuan Ibrahim itu pantas mendapat sokongan daripada PKR dan DAP, bahkan jika ia benar-benar merupakan hasrat rasmi Pas, Amanah juga pasti tiada halangan untuk seia sekata dengannya.
Apa pun, Tuan Ibrahim kini seolah-olah sedang menunjuk jalan sebenar yang harus dilalui oleh Pas dalam mengisi perjuangannya.
Jika genjatan senjata ini merupakan langkah permulaan kepada saling bermuhasabah di kalangan semua parti-parti pembangkang, ditambah dengan kehadiran parti baru yang diterajui oleh Tun Mahathir dan kemudian dapat menjalinkan kerjasama yang lebih kukuh untuk melawan BN, ia pasti sesuatu yang bermakna untuk rakyat serta negara dan barangkali ucapan “bye bye”  sudah boleh diucapkan kepada Najib dan semua menteri-menteri 1MDB yang ada sekarang.
Cuma persoalannya, di sebalik saranan baik Tuan Ibrahim itu, beliau hanyalah pemimpin nombor dua dalam Pas dan bukan penentu kata putus parti itu?
Apakah saranan beliau itu merupakan pendapat peribadinya atau pendirian Pas secara rasmi?
Bagaimana dengan pendirian Presiden Pas, Hadi Awang dan Mursyidul Amnya, Dr Haron Din – dua tonggak yang paling berpengaruh dalam menentukan arah tuju parti itu?
Adakah kedua-dua pemimpin utama Pas itu turut setuju dengan genjatan senjata dan seterusnya membentuk penyatuan di antara parti-parti pembangkang atau masih ingin terus berbaik-baik dengan Najib seperti sekarang ini?
Bagaimana jika esok lusa, Hadi Awang dan Dr Haron Din tampil dengan pendirian bahawa Pas masih ingin kekal dengan amalan politik matang dan sejahtera serta tidak mahu berebut kuasa, sebaliknya memadai dapat menjadi penasihat kepada kerajaan sahaja?
Atau apakah ini merupakan isyarat kepada ahli-ahli Pas bahawa sudah sampai masanya untuk Tuan Ibrahim dijadikan Presiden parti yang baru menggantikan Hadi Awang menjelang pemilihannya pada tahun depan? (SH 13/07/2016).

0

0

votes
Article Rating
Kongsikan artikel ini


KENAPA BANDINGKAN PARTI BARU TUN M DENGAN SEMANGAT 46? MENGAPA TIDAK
DENGAN PKR ATAU PAS?

Seperti terpercik nada kebimbangan serta kegusaran,  walaupun tidak dinyatakan secara langsung, apabila beberapa pemimpin UMNO memberikan reaksi berhubung  penubuhan parti politik baru oleh Tun Mahathir Mohamad yang dijangka dimuktamadkan dalam waktu terdekat ini.
Ismail Sabri Yaakob cuba mengingatkan Tun Mahathir mengenai nasib parti Semangat 46 yang tidak mampu bertahan lama dan akhirnya semua pimpinannya kembali semula ke pangkuan UMNO.
Nazri Aziz pula seolah-olah menyindir dengan menafsirkan bahawa hasrat menubuhkan parti baru itu menunjukkan Tun Mahathir tidak diterima untuk menyertai mana-mana parti pembangkang sedia ada.
Jika benar parti baru yang ditubuhkan oleh mana-mana bekas pemimpin UMNO tidak mampu bertahan lama, bukankah ia sesuatu yang seharusnya menggembirakan UMNO?
Sepatutnya, biarkan saja ia ditubuhkan dan tidak perlu diperingatkan apa-apa kerana akhirnya hanya menjadi suatu pemburuan cita-cita Tun Mahathir yang tidak kesampaian ke mana-mana.
Tetapi, benarkah semua parti baru yang ditubuhkan oleh bekas pemimpin UMNO atau serpihan parti itu tidak mampu bertahan lama atau tidak berupaya menyaingi UMNO?
Bagaimana jika parti baru inisiatif Tun Mahathir yang turut disertai oleh bekas pemimpin UMNO lain yang dipecat dan kemudian bergabung dengan Pakatan Harapan, ia kemudian mampu menumbangkan BN dalam pilihanraya akan datang?
Kenapa sejarah Semangat 46 saja yang selalu diambil sebagai contoh untuk mengingatkan kegagalan menubuhkan parti-parti baru?
Apakah Tun Mahathir tidak sedar mengenai perkara itu?
Tidakkah Ismail Sabri maklum bahawa Semangat 46 ditubuhkan kerana ingin menentang Tun Mahathir dan kembalinya ahli serta pimpinan parti itu ke pangkuan UMNO adalah juga atas daya usaha dan kelicikan bekas Perdana Menteri itu?
Bagaimana dengan sejarah Pas yang juga merupakan parti serpihan UMNO, tetapi masih mampu bertahan sehingga sekarang?
Begitu juga dengan PKR yang ditubuhkan setelah Anwar Ibrahim dipecat daripada UMNO, bukan saja sekarang dapat menguasai Selangor, bahkan terus menjadi parti yang mampan dan berkembang?
Dalam pada itu, jika benar tafsiran Nazri Aziz bahawa parti baru itu menunjukkan Tun Mahathir tidak diterima menyertai mana-mana parti sedia, sudah tentu ia akan bergerak bersendirian saja  untuk menentang UMNO dalam pilihanraya nanti.
Namun, barangkali Nazri terlepas maklumat bahawa Pakatan Harapan amat mengalu-alukan parti baru itu dan sedia untuk bekerjasama demi mencapai matlamat yang sama memulihkan kembali imej negara yang telah dirosakkan oleh Najib.
Akhirnya, kiranya Pas masih mampu bertahan sehingga sekarang dan menguasai Kelantan dan dengan PKR  berkembang sehingga dapat menawan Selangor, bahkan Najib dengan segala kekuatannya pun gagal merampas negeri paling kaya itu pada pilihanraya 2013 lalu, apakah  mustahil Tun Mahathir dengan parti barunya yang disertai kelicikan dan pengalamannya selama ini, bersama pula dengan Pakatan Harapan, akan mengorak satu lagi sejarah dengan mampu menakluk Putrajaya sudahnya? (SH 14/07/2016).

0

0

votes
Article Rating
Kongsikan artikel ini


SEPERTI YANG DIJANGKA…

Ini kata Setiausaha Agung Pas….
Ini pula kata Ketua Dewan Ulama Pas…
Hmmm….nampaknya saranan baik Tuan Ibrahim Tuan Man mengenai genjatan senjata dan perlunya menggembleng tenaga menumbangkan BN hanya ibarat mencurah air ke daun keladi. (SH 14/07/2016).

0

0

votes
Article Rating
Kongsikan artikel ini


SELEPAS WUJUD GABUNGAN BAHARU, MASANYA UNTUK PAS MEMILIH PENDIRIAN

Segala-galanya kini menjadi semakin terang dan nyata. Beberapa rumusan yang dicapai dalam blok pembangkang di pertemuan yang diadakan  di Yayasan Kepimpinan Perdana semalam mengesahkan lagi  harapan perubahan yang selama ini begitu ditunggu-tunggu.
Antaranya keputusan itu ialah:-
– sebuah parti politik baharu untuk menyaingi UMNO bakal menjadi kenyataan tidak lama lagi. Tidak penting sama ada Tun Mahathir menjadi penerajunya atau tidak, tetapi beliau akan menjadi penggerak penting ke arah kejayaannya.
– gabungan pakatan pembangkang melibatkan empat parti iaitu parti politik baharu inisiatif Tun Mahathir yang bakal ditubuhkan, PKR, DAP dan Amanah akan menjadi pesaing BN dalam pilihanraya umum akan datang.
– setuju untuk mengenepikan sebarang perbezaan demi menjayakan pertandingan satu lawan satu menentang BN. Dalam erti kata lain, mengalahkan BN adalah juga bertujuan untuk menyingkirkan Najib Razak sebagai Perdana Menteri.
– masih menganggap Pas berada dalam blok pembangkang dan bersetuju dengan idea genjatan senjata yang dilontarkan oleh Tuan Ibrahim Tuan Man selagi Pas juga tidak menyerang mereka.
Dengan keputusan-keputusan tersebut, antara yang penting selepas ini ialah perlunya Pas membuat keputusan tentang pilihan yang seharusnya mereka ambil dalam pilihanraya umum akan datang.
Dengan adanya gabungan baharu ini, Pas tidak relevan lagi untuk terus bersendirian dan tidak memihak kepada mana-mana gabungan sepertimana yang ingin dilakukannya sekarang.
Bertanding bersendirian hanya menampilkan Pas sebagai pengacau semata-mata.
Tidak mustahil pula dengan terus bersendirian akan membuatkan Pas terus terpencil, diketepikan dan mati di tengah-tengah, umpama kancil yang tersepit apabila gajah sama gajah mula bertarung.
Ia kini harus memilih sama ada untuk bersama dengan gabungan baharu itu atau bersama dengan BN. Tetapi sudah tentu, jika memilih bersendirian akan dianggap sebagai pengacau, bersama UMNO dan BN pula akan menyebabkan wibawa dan kredibiliti Pas menjadi lebih buruk di mata umum berikutan dalam apa hujah sekali pun, Najib yang memimpin UMNO, BN dan kerajaan kini tidak mempunyai sebarang alasan moral lagi untuk terus dipertahankan.
Isu  lain yang mungkin terus menjadi masalah dalam gabungan baharu pembangkang nanti ialah berkaitan Anwar Ibrahim. Walaupun PKR secara nyata ingin bekerjasama dengan Tun Mahathir, blok Dr Wan Azizah Wan Ismail dalam PKR masih lagi bersikap dingin terhadap bekas Perdana Menteri itu.
Tetapi Tun Mahathir jelas sudah menyatakan secara terbuka bahawa beliau kini tidak bermasalah lagi dengan Anwar, malah menyatakan pemenjaraan bekas Timbalan Perdana Menteri sekarang ini adalah disebabkan oleh Najib.
Jika dalam waktu terdekat ini, satu pertemuan antara Tun Mahathir dengan Dr Wan Azizah dapat diadakan, segala kekusutan itu pasti diselesaikan dan akan menyebabkan PKR tidak lagi dilihat berbelah bagi dalam pendiriannya.
Untuk lebih meyakinkan, berdasarkan beberapa kejutan dalam tindakan Tun Mahathir untuk menyingkirkan Najib, lebih menarik jika beliau dapat sekali hadir di mahkamah untuk bertemu, bercakap sepatah dua kata dan kemudian berpeluk-pelukan dengan Anwar Ibrahim kemudiannya.
Dalam keadaan sekarang, bukan saja Tun Mahathir memerlukan sokongan Anwar, bahkan keluarga Anwar juga semestinya sedar bahawa hanya dengan menyingkirkan Najib saja peluang pembebasannya lebih cerah dijadikan kenyataan.
Kesimpulannya, melalui gerakan Tun Mahathir bersama Pakatan Harapan semalam, hanya memerlukan beberapa penambahbaikan kecil saja lagi sebelum cahaya perubahan benar-benar menampilkan sinar cahayanya yang terang lagi benderang. (SH 15/07/2016).

0

0

votes
Article Rating
Kongsikan artikel ini


WALAU BERUSIA 91 TAHUN, TUN M TIDAK SAMA DENGAN SEJARAH SEMANGAT 46

Ramai pemimpin dan ahli UMNO cuba mempersenda dan memperlekeh hasrat Tun Mahathir Mohamad yang bakal menubuhkan sebuah parti politik baru dan kemudian bergabung dengan Pakatan Harapan dengan matlamat menumbangkan BN dalam PRU 14 akan datang.
Mereka mengandaikan parti baru itu bakal menerima nasib seperti Semangat 46 yang pernah ditubuhkan oleh Tengku Razaleigh Hamzah, tetapi berkubur akhirnya.
Turut menjadi perlekehan mereka ialah Tun Mahathir sudah berusia lebih 91 tahun sekarang ini dan diandaikan terlalu tua untuk menerajui sebuah parti baru yang berjuang untuk menumbangkan BN serta menjatuhkan Perdana Menteri yang lebih muda daripadanya.
Kata mereka lagi, Tengku Razaleigh dan dan Anwar Ibrahim yang masing-masing berusia awal 50an ketika menubuhkan Semangat 46 dan PKR pun gagal menumbangkan UMNO dan BN, tentunya lebih mustahil Tun Mahathir yang berusia 91 tahun mampu melakukannya.
Jika diteliti dengan mendalam, hujah-hujah mempersenda dan memperlekeh Tun Mahathir itu lebih berkecenderungan semata-mata untuk menutup rasa bimbang yang mula bercambah berkaitan wujudnya parti baru itu.
Semangat 46 memang pernah gagal dan akhirnya dibubarkan serta semua ahlinya kembali menyertai UMNO pada 1996, dua tahun sebelum berlakunya insiden 2 September 1998 di mana Anwar dipecat daripada parti dan kerajaan.
Parti itu gagal kerana ketika itu tidak ada kemudahan internet dan semua maklumat bergantung sepenuhnya kepada Utusan, Berita Harian, RTM dan TV3 sahaja. Sebab itu, apabila isu tengkolok salib yang dipakai oleh Tengku Razaleigh pada pilihanraya 1990 dimainkan secara meluas dan diulang-ulang pagi petang siang malam oleh media-media pro UMNO dan BN itu, gabungan pembangkang terus layu kerana tidak berdaya menangkis mainan media yang datang bertubi-tubi.
Pihak pembangkang langsung tidak ada saluran komunikasi yang berkesan untuk memberi penjelasan sesuatu isu kepada rakyat. Yang ada hanya saluran ceramah dan bahan-bahan bercetak sahaja.
Pada pilihanraya 1990 itu, kalau pun pembangkang tidak menang, mereka hampir pasti mampu mencapai keputusan yang lebih baik daripada yang sepatutnya. Dengan PBS keluar BN dan memilih untuk bersama Tengku Razaleigh pada detik-detik akhir sebelum hari pengundian, sukar dijangkakan BN mampu menang dua pertiga pada pilihanraya tersebut.
Namun isu tengkolok salib yang dimainkan secara meluas itu membunuh sama sekali harapan Tengku Razaleigh menjadi Perdana Menteri.
Hakikatnya, Tun Mahathir ketika itu bijak mengambil kesempatan untuk “membunuh”  lawannya dan menggunakan segala kesempatan yang ada. Tetapi, suasananya sudah berbeza sekarang. Bukan saja pemain internet lebih ramai yang memihak kepada blok pembangkang, mereka yang membaca Utusan dan Berita Harian atau menonton RTM dan TV3 pun hanya boleh dibilang dengan jari tinggalnya lagi. Saluran utama maklumat rakyat kini ada dalam genggaman tangan masing-masing.
Pembangkang juga ketika itu menentang Tun Mahathir hanya berkaitan isu-isu kepimpinan yang ditambah dengan kerugian dalam syarikat-syarikat kerajaan yang diperbesarkan serta dikaitkan dengan amalan kronisme dan nepotisme.
Sekarang isunya jauh lebih serius. Selain kepimpinan, kerugian, nepotisme dan kronisme terus berlaku, ia juga turut disertai dengan isu pembaziran, suka bermewah, gila naik jet dan kecurian wang negara yang jelas dan nyata di depan mata.
Tun Mahathir tidak pernah dikaitkan dengan kecurian wang negara dan sampai sekarang tidak pernah terbukti ada wang beribu-ribu juta dalam akaun bank peribadinya. Dalam akaun bank Tun Siti Hasmah juga tidak kedengaran ada puluh-puluh juta ringgit jumlahnya.
Tun Mahathir turut membina negara dengan pembangunan yang tak terkira serta menjulang nama Malaysia di persada antarabangsa. Syarikat Malaysia gigih melabur di banyak negara dan ke mana-mana negara luar yang kita pergi, sanjungan jarang terlepas daripada menerobos ke lubang telinga. Sebab itu, di sebalik beliau ditentang dalam UMNO, rakyat secara umumnya menghargai banyak sumbangannya.
Di era Najib ini, apa pembangunan yang ada untuk negara dan apa pula harumnya nama Malaysia di mata dunia?
Berkaitan PKR, parti itu belum boleh dianggap gagal sepenuhnya. PKR belum berkubur seperti Semangat 46. Ia masih berjuang untuk menawan Putrajaya dengan bekalan paling ampuh dimilikinya sekarang iaitu Selangor masih dalam genggamannya.
Meskipun sehingga kini Anwar gagal menumbangkan UMNO dan BN melalui parti yang ditubuhkannya, PKR masih terus berjuang ke arah itu. Jalan untuk Anwar menjadi Perdana Menteri juga belum lagi tertutup sepenuhnya.
Bahkan, dengan Tun Mahathir akan menubuhkan parti baru dan bakal bekerjasama dengan Pakatan Harapan, dua musuh itu sedang meniti jalan-jalan perdamaian untuk sama-sama menumbangkan Najib.
Apakah Najib cukup kuat untuk berlawan dengan gabungan Tun Mahathir dan Anwar sedangkan dalam proses mendaki laluan politiknya selama ini, beliau lebih banyak menang percuma daripada memperolehi kedudukan melalui perlawanan?
Harus diakui, gagalnya pembangkang di era Tun Mahathir lebih banyak disebabkan kepintaran serta kelicikan bekas Perdana Menteri itu bermain politik.  Sejarah panjang Tun Mahathir bukan saja ketika menjadi Perdana Menteri, bahkan terserlah sebelum itu lagi iaitu ketika era Tunku Abdul Rahman Putra Alhaj dan Tun Hussein Onn menjadi Perdana Menteri.
Tetapi hari ini, Tun Mahathir yang penuh kepintaran, kelicikan dan selalu menang itulah yang sedang cuba berjuang sekali lagi, kali ini bukan lagi untuk kepentingan peribadi atau jawatan, malah sepenuhnya untuk menyelamatkan negara kita ini.
Apakah Najib perlu diberi lanjutan menggenggam kuasa lagi? (SH 15/07/2016).

0

0

votes
Article Rating
Kongsikan artikel ini


KENAPA ZAHID MASIH NAK GUNA TAKTIK LAMA TUN M?

Timbalan Perdana Menteri, Ahmad Zahid Hamidi dilaporkan berkata, UMNO dan BN tidak tergugat dengan hasrat Tun Mahathir Mohamad mahu menubuhkan parti politik baru kerana akan menggunakan taktik yang pernah digunapakai oleh bekas Perdana Menteri itu untuk melawannya.
“Orang yang mahu menubuhkan parti berkenaan ketika menjadi pemimpin suatu ketika dahulu juga mengambil tindakan yang sama terhadap musuh-musuh politiknya, jadi atas ilmu politik yang pernah diajar itu, kami akan laksanakannya balik,” kata Zahid lagi.
Sekali imbas, hujah Zahid itu menampakkan seolah-olah UMNO dan BN memang sudah sedia untuk berlawan dengan Tun Mahathir yang akan menubuhkan parti dan gabungan barunya tidak lama lagi.
Tetapi, tindakan beliau itu turut menampakkan UMNO dan BN tidak ada strategi serta pendekatan baru yang tersendiri untuk berhadapan dengan Tun Mahathir.
Kenapa taktik lama Tun Mahathir juga yang mahu digunakan?
Adakah UMNO dan BN benar-benar tidak ada taktik baru?
Mampukan UMNO dan BN memenangi “peperangan” berlawan dengan Tun Mahathir sedangkan taktik lama Tun Mahathir juga yang akan digunakan?
Tidakkah dengan menggunapakai taktik lama Tun Mahathir, ia bukan saja mungkin tidak sesuai lagi untuk buat masa kini, bahkan turut memberi kelebihan kepada bekas Perdana Menteri itu sendiri untuk mematahkannya kembali?
Jika taktik lama itu berjaya dipatahkan kembali oleh Tun Mahathir, apa pula taktik lain yang akan digunakan selepas itu?
Atau Zahid sebenarnya mahu Najib tewas lebih awal dalam “peperangan”  dengan Tun Mahathir ini? (SH 16/07/2016).

0

0

votes
Article Rating
Kongsikan artikel ini


PARTI BARU TUN M MEMBERI KELEGAAN KEPADA NAJIB

Dengan sahnya hasrat Tun Mahathir Mohamad mahu menubuhkan sebuah parti politik baru, ia secara tidak langsung merupakan sesuatu yang dapat melegakan hati serta perasaan Najib Razak.
Najib kini tidak perlu bimbang lagi mengenai kemungkinan beliau dijatuhkan sebagai Perdana Menteri sebelum tempoh penggalnya berakhir.
Melalui parti baru ini, ia tidak lagi bertujuan untuk menjatuhkan Najib semata-mata, sebaliknya untuk menukar sebuah kerajaan. Sehingga tibanya tarikh PRU 14, Najib tidak perlu bimbang apa-apa mengenai jawatan Perdana Menterinya. Jawatannya boleh dikira sudah selamat sehingga tibanya tarikh pilihanraya diumumkan.
Yang perlu dipertahankan Najib sekarang ialah kejatuhan sebuah kerajaan. Walaupun paling bermasalah, ia sudah menjadi beban kepada BN. Jika pengundi merasakan Najib dan segala masalah yang dibawanya adalah beban kepada kerajaan, maka menukar kerajaan adalah satu-satunya pilihan yang tinggal untuk dilakukan.
Dalam pilihanraya umum, kemungkinan hanya Najib dapat dijatuhkan, tetapi kerajaan BN terus dikekalkan adalah sesuatu yang paling tipis dapat dilakukan. Lebih mudah menjatuhkan Najib dengan cara menjatuhkan BN sekali.
Mempertahankan BN dalam PRU 14 pula bermakna pengundi atau rakyat bersetuju untuk terus memikul beban Najib bagi tempoh lima tahun yang seterusnya.  Mustahil juga BN terus dikekalkan tetapi tidak dibawa sekali beban yang berpunca daripada Najib itu.
Terserah kepada pengundi untuk memikir dan membuat pertimbangan mengenainya. Jika tidak mahu terus menerus menanggung beban Najib, tukarlah kerajaan dan kiranya sedia memikul lagi beban yang mungkin bertambah berat yang diakibatkan olehnya, teruslah memberi undi kepada BN.
Sebab itu kita boleh memahami jika Najib berasa lega dengan parti baru inisiatif Tun Mahathir ini yang bakal ditubuhkan bersama beberapa pemimpin yang dipecatnya  daripada UMNO.
Beliau kini telah berjaya menukar beban yang ditanggungnya menjadi beban UMNO dan BN. Dengan parti baru yang bertujuan untuk menyaingi dan mengalahkan BN, bukan lagi Najib saja yang perlu bimbang mengenainya, tetapi keseluruhan pemimpin UMNO dan BN.
Najib  juga tidak perlu risau lagi dengan kemungkinan hanya beliau seorang saja yang akan kehilangan kedudukan dan jawatan. Jika BN dapat dikalahkan, keseluruhan pemimpin UMNO dan BN akan turut sama-sama hilang jawatan.
Jika ada yang terlibat dalam kes rasuah, penyelewengan, mengumpul kekayaan secara haram, mencuri duit rakyat dan lain-lain kesalahan, semua mereka juga bakal berdepan dengan kebarangkalian pergi ke mahkamah dan menghuni penjara akhirnya.
Mungkin Najib sedang bercuti atau berada di luar negara ketika itu, tetapi jika beliau boleh meninggalkan pelbagai pesan di laman Facebook, Twitter atau blog miliknya sejak sambutan tumah terbukanya pada Hari Raya pertama lagi,  mustahil beliau tidak terkesan apa-apa dengan parti baru itu jika ia benar-benar mengancam masa depannya.
Namun, apa yang kita lihat Najib seperti relaks saja dengan parti baru Tun Mahathir ini. Pemimpin  seperti Zahid Hamidi, KJ, Shahrir Samad dan lain-lain nampaknya yang lebih risau dan berhujah macam-macam untuk menutup kebimbangan mereka mengenai parti baru itu. Najib sepenuhnya telah berjaya meletakkan bebannya menjadi beban kepada semua.
Mereka yang arif mengenai Tun Mahathir tentu memahami bahawa bekas Perdana Menteri itu bukan sekadar cemerlang melahirkan idea membina Putrajaya, KLCC, lebuhraya dan pelbagai perkara yang tak terfikir oleh sesiapa, tetapi juga gemilang dengan rekod kejayaannya dari segi menumpaskan musuh-musuh politiknya.
Oleh itu, jangan cepat-cepat memperlekeh atau ketawa  apabila melihatkan keluarnya Tun Mahathir daripada UMNO masih juga tidak berjaya menjatuhkan Najib sepertimana jatuhnya Tun Abdullah dahulu kerana dengan parti baru yang ditubuhkannya, yang lebih mungkin akan jatuh selepas ini ialah sebuah kerajaan bersama seluruh pemimpinnya secara sekaligus.  (SH 16/07/2016).

0

0

votes
Article Rating
Kongsikan artikel ini


PATUTLAH 'KOTOR' NAJIB PUN TAK NAMPAK!!

Dua  pemimpin UMNO (kali ini malas nak sebut nama) memberi ulasan yang agak pelilk berhubung parti baru yang akan ditubuhkan oleh Tun Mahathir Mohamad.
Seorang daripadanya berkata, dengan penubuhan parti baru itu ia merupakan tamparan buat PKR, DAP dan Amanah kerana ia menunjukkan ketidakyakinan bekas Perdana Menteri itu terhadap ketiga-tiga parti sedia ada itu.
Kalau Tun Mahathir yakin dengan rakan-rakan dalam pembangkang, beliau tidak perlu keluar daripada persaraannya untuk menubuhkan parti sendiri, kata pemimpin tersebut.
Seorang lagi pemimpin UMNO pula berkata, penubuhan parti baharu itu sebagai bukti Pakatan Harapan tidak menerima Tun Mahathir dan anaknya Mukhriz, untuk menyertai mana-mana parti sedia ada.
Kata pemimpin terbabit, Pakatan Harapan tidak sedia menerima pemimpin seperti Tun Mahathir kerana tahu niatnya menyertai pakatan berkenaan adalah untuk menaikkan anaknya, Mukhriz.
Tidakkah komen dan reaksi kedua-dua pemimpin tersebut kelihatan pelik?
Apakah sebagai menteri, mereka tidak sedar bahawa penubuhan parti baru itu telah pun dialu-alukan oleh Pakatan Harapan sebelum pun ia ditubuhkan lagi?
Tidakkah kedua-dua menteri itu sedar bahawa selepas Tun Mahathir mengadakan pertemuan dengan pemimpin-pemimpin utama Pakatan Harapan, bekas Perdana Menteri itu sudah membuat pengumuman bahawa sebuah gabungan pembangkang baharu melihatkan PKR, DAP, Amanah dan parti yang akan ditubuhkannya akan muncul untuk menyaingi BN dalam pilihanraya akan datang?
Lebih dari itu, meskipun dengan adanya parti baharu, ia bukan bermakna wujudnya permusuhan atau perselisihan sesama sendiri, sebaliknya tetap bekerjasama sebagai satu pasukan untuk menentang BN.
Dengan semua alasan itu, maka di mana munasabahnya hujah kedua-dua menteri terbabit?
Penubuhan parti baru sama sekali tidak ada kena kaitan dengan soal ketidakyakinan Tun Mahathir untuk menyertai PKR, DAP dan Amanah atau sebagai bukti Pakatan Harapan tidak mahu menerima kehadiran bekas Perdana Menteri itu ke dalam mana-mana parti.
Penubuhan parti baru itu sebenarnya lebih bertujuan untuk meluaskan lagi jangkauan sokongan di kalangan rakyat, di samping mengekalkan sokongan sedia ada untuk menghadapi BN dalam pilihanraya akan datang.
Bukankah lagi banyak parti lagi meluas jangkauan sokongan yang boleh dicapai?
Jika kewujudan satu parti merupakan sesuatu yang lebih baik, mengapa tidak ditukar saja BN menjadi sebuah parti tunggal yang dianggotai oleh  semua komponennya?
Soalnya, adakah kedua-dua pemimpin tersebut tidak melihat kewujudan sokongan yang sudah ditunjukkan oleh Pakatan Harapan terhadap Tun Mahathir itu?
Tidakkah mereka  juga melihat bagaimana bukan sekadar sokongan yang diberikan, malah hubungan pemimpin-pemimpin Pakatan Harapan dengan Tun Mahathir turut makin akrab sejak akhir-akhir ini?
Adakah sesuatu yang pelik apabila perkara semudah itu pun tidak mampu dilihat oleh kedua-dua menteri tersebut?
Ia tidaklah pelik sebenarnya, sebab itu pemimpin yang sama tidak nampak “kekotoran” yang ada pada Najib, tidak nampak isu 1MDB, tidak nampak memiliki wang ribu-ribu juta sebagai suatu kesalahan, tidak nampak pembaziran serta macam-macam salah laku yang lain dan terus mempertahankannya, meskipun seluruh dunia sedang memandang serong dan mencemuh Perdana Menteri kita. (SH 17/07/2016).

0

0

votes
Article Rating
Kongsikan artikel ini


ORANG MELAYU JANGAN TAKUT MENOLAK UMNO

Apa yang menyedihkan masih berlaku di kalangan orang Melayu ialah ketakutan untuk menolak UMNO dan seolah-olah suatu dosa besar jika berbuat demikian.
Selalunya hujah yang digunakan ialah kerana UMNO begitu berjasa kepada orang Melayu, bukan saja dalam memerdekakan negara, malah juga dalam menaik taraf kehidupan dari segi  ekonomi, sosial, pendidikan, perumahan dan sebagainya.
Bagi mereka ini, UMNO wajib terus dipertahankan dan diberi undi setiap kali pilihanraya diadakan disebabkan jasa-jasa silamnya itu.
Tidaklah dinafikan jasa dan sumbangan besar UMNO selama ini, tetapi semua itu berlaku kerana kebetulan ia memegang kuasa. Jika parti lain yang memegang kuasa sejak merdeka, mereka juga akan melakukan perkara yang serupa kepada rakyat sebagaimana yang dilakukan oleh UMNO.
Lihat saja pelbagai parti di negara-negara lain yang turut melakukan banyak kebaikan untuk rakyat masing-masing. Mereka melakukan demikian kerana itulah tanggungjawab kerajaan kepada rakyat setelah mendapat kuasa dan memperolehi pendapatan melalui pelbagai cukai yang dikenakan.
Dalam erti kata lain, bukan UMNO saja yang berbuat jasa dan melakukan kebaikan seperti menuntut kemerdekaan, menaiktaraf kehidupan dari segi ekonomi, sosial, pendidikan, perumahan dan sebagainya yang merupakan keperluan hidup semua manusia. Ia adalah tugas dan tanggungjawab normal mana-mana parti di dunia ini.
Sementara kita mengakui jasa dan sumbangan UMNO, kita juga tidak harus menutup kata dan pemikiran bahawa tidak ada parti lain yang mampu berbuat lebih baik daripada itu.
UMNO berbuat banyak kebaikan selama ini banyak difaktorkan kerana ia mempunyai pemimpin seperti Tunku Abdul Rahman Putra Alhaj, Tun Razak, Tun Hussein Onn dan Tun Mahathir serta ramai pemimpin lapisan kedua lainnya.
UMNO mulai rosak ketika era Tun Abdullah Badawi dan bertambah teruk kerosakannya ketika dipimpin oleh Najib Razak. Ketika inilah bermulanya perkara-perkara yang tidak pernah berlaku sebelum ini seperti penguasaan keluarga, bermewah, membazir, mengumpul kekayaan melampau, suka melihat angka besar dalam akaun bank peribadi dan bermacam lagi karut-marut yang lain.
Di era Najib, ia sudah dikira mencapai tahap kemuncaknya. Jika sebelum ini, onar dan permasalahan seperti yang berlaku sekarang hanya kita baca atau saksikan pernah berlaku di negara-negara Arab atau di Filipina ketika era Marcoz dan Indonesia semasa pemerintahan Suharto, kini segala-galanya sudah berlaku di depan mata kita sendiri.
Tidak sekadar itu, malah ruang untuk menukar Najib melalui proses dalaman UMNO atau menegakkan keadilan turut tertutup rapat apabila Peguam Negara ditukarkan secara tiba-tiba dalam suatu tindakan yang menimbulkan kesangsian kepada seluruh dunia.
Dalam keadaan sekarang, hanya  proses pilihanraya satu-satunya peluang yang tinggal untuk menyingkirkan Najib. Tetapi, mahu tidak mahu ia mesti disekalikan dengan menumbangkan UMNO.
Terus memberi undi dan kemenangan kepada UMNO bermakna memberi peluang kepada Najib untuk terus berkuasa dan mungkin menimbulkan lebih banyak masalah kepada rakyat dan negara di masa depan.
Dengan itu, orang Melayu tidak perlu terus bernostalgia dengan segala jasa dan sumbangan UMNO selama ini, sebaliknya harus lebih memikirkan keperluan masa depan anak cucu dan pewaris masa negara. Jasa dan sumbangan masa lalu hanyalah kenang-kenangan, tetapi yang boleh membuatkan mereka bernafas dengan lebih baik ialah harapan masa depan.
UMNO yang dipimpin Najib tidak mampu lagi memberi harapan kepada rakyat dan orang Melayu. Najib dalam tempoh tujuh tahun berkuasa terbukti lebih mengutamakan diri, keluarga dan kaum kerabatnya semata-mata.
Oleh itu, menolak dan mengalahkan UMNO bukan lagi suatu dosa, bahkan jihad dan pahala yang mampu menamatkan segala keburukan serta kecelaruan dalam negara. Menolak dan mengalahkan UMNO juga memberi harapan lebih baik untuk masa depan rakyat dan negara.
Dosa besar sebaliknya sudah berpindah kepada sesiapa yang terus mahu mengekalkan kuasa UMNO kerana mempertahankan UMNO bererti memberi nafas lebih panjang kepada segala macam kemungkaran seperti rasuah, kecurian, penyonglapan dan samunan terus berleluasa serta pesalahnya terlepas akan begitu saja. (SH 18/07/2016).

0

0

votes
Article Rating
Kongsikan artikel ini


TUAN IBRAHIM SEPATUTNYA LEBIH DULU MELAKUKAN GENJATAN SENJATA DALAM
DIRINYA

Apabila seseorang mengajak orang lain berbuat kebaikan, orang itu mestilah menunjukkan teladan yang baik terlebih dahulu. Jika tidak, nasihatnya akan terbatal dengan sendirinya.
Begitu juga, jika seseorang itu selalu mengajak orang lain pergi ke masjid, orang itu mestilah menjadikan dirinya sebagai contoh dan ikutan.
Jika hanya mulutnya yang kerap mengajak orang lain lain ke masjid, tetapi dirinya sendiri bersepah-sepah tak ketahuan ketika waktu sembahyang, ajakannya tidak bernilai satu sen pun di mata orang lain.
Saranan Timbalan Presiden Pas, Tuan Ibrahim Tuan Man agar semua parti pembangkang melakukan genjatan senjata sesama sendiri, sebaliknya menumpukan usaha menggembleng tenaga untuk mengalahkan BN dalam PRU 14 akan datang, tidak dinafikan memang suatu nasihat yang baik dan mengkagumkan.
Apatah lagi, walaupun saranan genjatan senjata itu bersifat menyeluruh dan ditujukan kepada semua pihak, ia juga diluahkan ketika Presiden Pas, Hadi Awang belum memadam api kemarahannya terhadap rakan-rakan pembangkang lain sambil melabel mereka dengan pelbagai gelaran yang tidak sewajarnya.
Ternampak bahawa Tuan Ibrahim juga seperti mahukan Hadi Awang melakukan genjatan senjata dalam dirinya.
Malangnya, reaksi Tuan Ibrahim terhadap kenyataan Khalid Samad yang menyarankannya agar meninggalkan Pas, agak sedikit mengecewakan kerana ia berupa serangan secara terang-terangan terhadap Amanah.
Jika sebelum ini beliau meminta semua parti-parti pembangkang melakukan genjatan senjata, Tuan Ibrahim seharusnya menunjukkan contoh teladan yang baik mengenai apa yang dilafazkannya itu.
Tempelakannya agar Khalid Samad berdiam diri dan Amanah dibubarkan, sama sekali tidak mencerminkan keinginan daripada hatinya sendiri ke arah genjatan senjata, jauh sekali untuk sama-sama menumbangkan BN.
Tidak salah untuk Tuan Ibrahim memberi reaksi terhadap saranan Khalid Samad yang memintanya meninggalkan Pas, tetapi meminta Amanah dibubarkan untuk melahirkan suasana aman dalam pembangkang, lebih menunjukkan ingin berperang daripada mengangkat senjata.
Tuan Ibrahim seharusnya sedar ketika beliau menyarankan genjatan senjata, Amanah sudah pun wujud dan menjadi sebahagian anggota dalam Pakatan Harapan. Sewajarnya, perkara itu disedari dan dihormati.
Jika daripada awal sudah mahukan Amanah dibubarkan, buat apa bercakap mengenai genjatan senjata?
Bukankah genjatan senjata untuk saling menghormati, bekerjasama dan mencapai persetujuan sesama rakan dalam blok pembangkang demi mencapai matlamat menumbangkan musuh yang sebenar?
Selain itu, tindakan Tuan Ibrahim siang-siang lagi bercakap mengenai pembahagian kerusi pilihanraya dan membayangkan hanya Amanah sebagai punca pertandingan tiga penjuru dalam PRU 14  akan datang juga tidak mencerminkan keinginan ke arah saling berganding bahu menumbangkan BN.
Beliau nampaknya sudah menyerlahkan keinginan Pas untuk membolot semua kerusi yang pernah ditandinginya sebelum ini dan tidak mahu memberi peluang sama sekali kepada Amanah untuk meletakkan calon, walhal genjatan senjata baru dilafazkan dan rundingan mengenai pembahagian kerusi belum pun dimulakan lagi.
Apa yang Pas utamakan dalam perjuangan sebenarnya – kerusi untuk diri sendiri atau saling bekerjasama untuk mengalahkan BN?
Lebih-lebih lagi kerana Tuan Ibrahim sendiri mengatakan saranan genjatan senjata itu adalah idea peribadinya, maka beliau seharusnya berlatih untuk mengawal dirinya secara peribadi terlebih dahulu. Mulakan genjatan senjata dalam jiwa, hati dan perasaan sendiri terlebih dahulu sebelum mengajak orang lain melakukannya.
Jika tidak, saranannya itu tidak bermaka apa-apa kepada sesiapa, termasuk diri Tuan Ibrahim sendiri. (SH 18/07/2016).

0

0

votes
Article Rating
Kongsikan artikel ini


BEGINIKAH JAWAPAN YANG PATUT DIBERI? RELEVANKAH LAGI KU NAN SEBAGAI
MENTERI?

Ketika wargakota terus mengeluh kerana dibebankan dengan kenaikan caj parkir kenderaan antara 100 hingga 200 peratus, jawapan yang diberikan oleh Datuk Bandar Kuala Lumpur, Mhd Amin Nordin ternyata lebih menyakitkan hati.
Bersandarkan alasan asal kenaikan itu dikatakan bertujuan mengurangkan kesesakan di bandaraya, menggalakkan berkongsi kereta dan mahu wargakota lebih menggunakan pengangkutan awam, hari ini beliau berkata, sebarang kesulitan berkaitan pengangkutan awam bukan merupakan tanggungjawab DBKL.
DBKL hanya nak jaga parkir, manakala pengangkutan awam di bawah tanggungjawab Kementerian Pengangkutan. Tidak ada kena-mengena, saya tak nampak hubung-kaitnya, ujar beliau.
Benarkah kedua-dua perkara iaitu antara menaikkan caj parkir dengan kemudahan pengangkutan awam tidak ada kena-mengena serta tidak saling kait-mengait?
Apakah DBKL dan Kementerian Wilayah Persekutuan ditadbir oleh “Kerajaan A” dan Kementerian Pengangkutan yang menjaga perkhidmatan pengangkutan awam pula  ditadbir oleh “Kerajaan B”?
Bagaimana Datuk Bandar melihat isu ini sebenarnya?
Dari sudut peranan sebagai jentera sebuah kerajaan yang bertangggungjawab terhadap rakyat atau sebuah entiti kapitalis yang semata-mata mahu mengaut keuntungan?
Dalam pertemuan dengan Ahli-Ahli Parlimen Pakatan Harapan yang membantah kenaikan caj parkir itu, Mhd Amin juga dilaporkan memberitahu, pertimbangan mengenai kenaikan itu diputuskan oleh Menteri Wilayah Persekutuan, Tengku Adnan Tengku Mansor.
Apakah jawapan Datuk Bandar itu hanya untuk menghalalkan semua tindak-tanduk menteri dan tidak memperdulikan sama sekali kepentingan serta perasan rakyat?
Persoalan lebih besar, masih relevan lagikah Tengku Adnan sebagai menteri? (SH 19/07/2016).

0

0

votes
Article Rating
Kongsikan artikel ini


BILA PEMUDA UMNO NAK BERDEMO?

Rata-rata pengguna kenderaan melahirkan rasa marah dan tidak puas hati dengan tindakan DBKL menaikkan kadar bayaran meletak kereta antara 100 hingga 200 peratus yang sudah dilaksanakan mulai sekarang dan akan berkuatkuasa sepenuhnya pada 1 Ogos depan.
Alasan DBKL bahawa kenaikan itu bertujuan untuk mengurangkan kesesakan lalulintas, menggalakkan wargakota menggunakan pengangkutan awam dan berkongsi kereta dilihat tidak masuk akal kerana sistem pengangkutan awam kita masih jauh ketinggalan, tidak cekap dan belum menyeluruh ke banyak kawasan.
Tengku Adnan Tengku Mansor sebagai Menteri Wilayah Persekutuan ternyata gagal melihat isu bayaran meletak kenderaan ini dalam skop yang lebih luas dan seolah-olah hanya mengikut telunjuk syarikat yang mengusahakan sistem bayaran tersebut.
Yang nyata, beban wargakota akan bertambah lagi dengan tindakan DBKL ini, khususnya mereka yang bekerja di kawasan-kawasan tesebut.
Soalnya, di mana Pemuda UMNO, khususnya Pemuda UMNO Wilayah Persekutuan dalam isu ini?
Tidak mahukah mereka mengadakan demonstrasi besar-besaran atau menghantar memorandum bantahan kepada DBKL?
Bukankah ini masalah yang lebih dekat dengan rakyat berbanding isu duit raya atau dedak yang mereka berdemo sebelum ini? (SH 19/07/2016).

0

0

votes
Article Rating
Kongsikan artikel ini


KENAPA NAJIB TIBA2 MINTA MAAF?

Adalah sesuatu yang menghairankan apabila Najib Razak bagi pihak diri,  isterinya Rosmah Mansor dan anggota pentadbiran kerajaan pada tahun ini memohon maaf semasa berucap di majlis hari raya anjuran Jabatan Perdana Menteri.
Beliau tidak pernah melakukannya sebelum ini atau jamuan hari raya di mana-mana pada tahun-tahun sebelumnya.
Saya tak nak berucap panjang, cuma saya nak mulakan ucapan atas nama saya, isteri dan anggota pentadbiran kerajaan untuk mengucapkan Selamat Hari Raya, maaf zahir batin kepada semua warga Jabatan Perdana Menteri sekiranya ada kesilapan atau kekasaran yang saya lakukan secara sengaja atau pun tidak, kata Najib dalam ucapannya itu.
Kenapa tiba-tiba Najib memohon maaf?
Adakah Najib kini kian terbeban dengan pelbagai penanggungan yang semakin menyeksa batinnya?
Adakah permohonan maaf ini menandakan Najib akan berundur daripada jawatannya?
Adakah pengunduran Najiib itu ada kena-mengena dengan laporan media antarabangsa bahawa pihak berkuasa Amerika Syarikat akan membuat permohonan untuk menyita beberapa harta yang dianggarkan bernilai AS$1 bilion yang ada kaitan dengan 1MDB?
Menurut laporan WSJ, bahagian aset Jabatan Keadilan AS akan memfailkan saman sivil pada pagi Rabu (waktu AS) bagi memohon kebenaran menyita aset-aset yang dicurigai itu.
Apakah harta anak tiri Najib, Riza Aziz akan terlibat sama dalam penyitaan yang dikatakan terbesar dalam sejarah AS itu?
Bermakna, menjelang esok, tindakan Jabatan Keadilan AS itu adalah berita yang ditunggu-tunggu oleh seluruh rakyat Malaysia.
Atau mungkinkah permohonan maaf itu sebagai tanda Najib akan mengadakan pilihanraya mengejut dalam waktu yang terdekat ini? (SH 20/07/2016).

0

0

votes
Article Rating
Kongsikan artikel ini


NAJIB KIAN TERKEPUNG DENGAN TINDAKAN PENYITAAN AMERIKA

SAH DAN SAHIH – Agensi berita antarabangsa, Reuters melaporkan bahawa Jabatan Kehakiman Amerika Syarikat telah memfailkan tindakan undang-undang untuk menyita berpuluh-puluh hartanah yang dikaitkan dengan kesalahan penyalahgunaan dana 1MDB.
Nilai hartanah yang akan disita bernilai kira-kira AS$1 bilion atau lebih  RM4,000 juta, manakala dana 1MDB yang dipercayai diselewengkan dalam penyiasatan AS adalah berjumlah AS$3.5 bilion atau kira-kira RM14,000 juta.
Tindakan undang-undang yang difailkan menyebut, kesalahan itu didakwa berlaku dalam tempoh empat tahun dan melibatkan beberapa individu, termasuk dari Malaysia dan rakan sekutunya yang berkomplot untuk menipu bagi memindahkan berbilion ringgit wang kepunyaaan 1MDB.
Antara nama yang disebut dalam penyitaan hartanah itu ialah anak tiri Najib, Riza Aziz,  tangan penting dalam menguruskan pelaburan 1MDB, Jho Low dan Khadem Al-Qubaishi serta Mohamed Badawy Al-Husseiny daripada Abu Dhabi.
Bagaimanapun, tiada nama Najib disebut dalam tindakan undang-undang yang difailkan oleh Jabatan Keadilan itu.
Meskipun tiada nama Najib disebut atau dikaitkan dalam tindakan undang-undang oleh Jabatan Kehakiman AS itu, tetapi dengan adanya nama Jho Low dan anak tirinya, Riza Aziz terpampang nyata, bagaimanakah Najib mahu memisahkan dirinya daripada semua skandal itu?
Jho Low, melalui pengesahan oleh Bank Negara adalah pemilik Good Star Ltd yang melalui syarikat itu telah dipindahkan wang 1MDB sebanyak AS$1.03 bilion atau lebih RM4,000 juta.
Riza pula, anak Rosmah daripada perkahwinan terdahulu, secara tiba-tiba mampu menerbitkan filem dengan kos ratusan juta di Hollywood serta membeli dua hartanah mewah di AS dan satu lagi di London.
Tidak sekadar merupakan pencatur dalam pelaburan 1MDB sejak ditubuhkan, Jho Low juga pernah bercuti di atas kapal mewah yang turut disertai Najib dan keluarganya.
Jho Low dan Riza juga difahamkan telah berkawan lama sejak mereka sama-sama belajar di universiti di AS lagi.
Sekurang-kurangnya dari segi moral dan logik akal, Najib sedang “terkepung”  dengan adanya nama Jho Low dan Riza Aziz disebut dalam tindakan undang-undang oleh Jabatan Keadilan AS itu.
Terlalu sukar dan hampir tidak mungkin untuk Najib membebaskan dirinya daripada apa yang sedang berlaku sekarang ini.
Dan ini baru permulaan, mungkin lebih banyak tindakan lain akan menyusul selepas ini.
Begitu juga dengan tujuh negara lain yang turut sama sedang menyiasat 1MDB, beberapa kejutan lagi pasti akan terus “mempopularkan”  Malaysia di mata dunia.  (SH 20/07/2016).

0

0

votes
Article Rating
Kongsikan artikel ini


MARI TENANGKAN JIWA MENATAP HARTA2 KITA DI AMERIKA

Tentunya pelbagai perasaan menyelubungi kita berhubung tindakan Jabatan Kehakiman AS mahu menyita 17 hartanah dan aset yang dikaitkan dengan dana 1MDB yang dipercayai telah diselewengkan.
Barangkali ada yang marah, geram, panas hati, tertekan, malu dan berbagai-bagainya, berterusan sejak malam semalam sehinggalah kini.
Untuk menenangkan jiwa dan mendamaikan perasaan, apa kata kita tenangkan hati dan jiwa seketika dengan menatap sebahagian daripada hartanah dan aset yang bakal dirampas itu.
Setidak-tidaknya, dalam kita marah, geram, panas hati, tertekan dan malu, harta sitaan ini juga adalah lambang “kejayaan” dan “kehebatan” segolongan anak bangsa kita di Amerika sana.
Park Lane Hotel di New York bernilai AS$380 juta dan Time Warner Penthouse di New York berharga AS$30.5 juta.
Park Laurel Condo di New York bernilai AS$33.5 juta dan Warker Tower Penthouse di New York berharga AS$50.9 juta.
Viceroy L’Ermitage Hotel di Beverly Hills berharga AS$44.8 juta dan sebuah mansion juga di Beverly Hills berharga AS$31 juta.
Montalban House di Los Angelas berharga AS$38.9 juta dan sebuah town house di London berharga AS$41.8 juta.
Pelaburan Red Granite Pictures yang menerbitkan filem The Wolf Of Wall Street bernilai AS$100 juta dan sebuah jet Bombardier 700 berharga AS$35.3 juta.
Lukisan Van Gogh berharga AS$5.4 juta dan Monet berhara AS$35 juta.
Lukisan Monet berharga AS$57.5 juta.
Hebatkan Malaysia di era Najib Razak dan melalui 1MDB yang ditubuhkannnya!! (SH 21/07/2016).

0

0

votes
Article Rating
Kongsikan artikel ini


NAJIB MESTI TERUS DIPERTAHANKAN….

Seluruh dunia malam tadi menyaksikan dengan penuh minat mengenai tindakan Jabatan Kehakiman AS memulakan proses sitaan terhadap puluhan hartanah dan aset lain yang dipercayai berpunca daripada berbilion-bilion ringgit dana 1MDB yang diselewengkan.
Hanya akhbar dan tv Malaysia saja yang tidak menyiar, memberi ulasan atau menyambut berita yang menaikkan nama Malaysia ke seluruh dunia itu.
Tindakan di AS itu tidak saja mengenai penyitaan harta dan aset yang dikaitkan dengan Jho Low dan anak tiri Najib, Riza Aziz serta pelbagai aspek lain seperti berjudi di kasino, tetapi turut mengenai derma berbilion-bilion ringgit atas nama Malaysian Official 1 yang merujuk kepada pegawai tinggi dalam kerajaan Malaysia serta yang berkuasa penuh terhadap 1MDB.
Dalam dokumen saman yang difailkan oleh Jabatan Kehakiman itu, ia juga menyebut Riza Aziz mempunyai hubungan perdaudaraan dengan Malaysian Official 1.
Dengan itu, tidaklah sukar, malah makcik-makcik Felda pun pasti dapat meneka bahawa Malaysian Official 1 yang dimaksudkan itu ialah Perdana Menteri kesayangan pendedak iaitu Najib Razak.
Bukan saja kaitan penglibatan Jho Low dan Riza Aziz dalam pengumpulan hartanah dan aset yang dicurigai itu bakal mencemarkan nama Najib, malah jika terbukti derma berbilion-bilion yang diterima Malaysian Official 1 juga berpunca daripada 1MDB, tidak daripada anak Raja Arab sebagaimana yang didendangkan selama ini, ia pasti lebih merupakan khabar buruk buat UMNO dan BN.
Dalam keadaan segala bukti serta keterangan semakin terkumpul sekarang ini, memang terlihat Najib sudah menjadi beban paling berat buat UMNO dan BN. Lebih-lebih lagi selepas Amerika bertindak,  Singapura juga mulai menyusul sama. Selepas ini mungkin negara lain pula.
Tetapi apakah Najib patut didesak berundur, mengambil cuti, segera tampil memberi penjelasan atau terus bertahan sehingga PRU 14 akan datang?
Dalam waktu-waktu sukar ini, seluruh pemimpin dan menteri UMNO tidak seharusnya membiarkan Najib keseorangan. Sebagai pemimpin yang dipilih melalui proses demokrasi, Najib wajib terus dipertahankan.
Sekarang bukanlah waktu yang sesuai untuk menukar pemimpin. Jangan juga ada yang mula gatal-gatal mencadangkan agar Najib berundur dan Zahid Hamidi mengambil alih kepimpinan parti dan kerajaan. Belum masanya lagi untuk Zahid menjadi Perdana Menteri.
Najib mesti terus disokong dan dipertahankan sehingga habis penggal atau sehingga tarikh pilihanraya umum diadakan. Sekarang juga adalah masanya untuk rakyat bersolidariti bersama Najib dan mempertahankannya.
Menjatuhkan pemimpin adalah agenda jahat Amerika dan Yahudi. Amerika benar-benar tidak mengenang budi.  Walaupun Najib sanggup bermain golf dengan Obama ketika beberapa negeri di Malaysia dilanda banjir besar, Presiden AS itu sepatutnya memainkan peranan dan mengggunakan kuasanya agar Jabatan Kehakiman dan FBI tidak mengambil apa-apa tindakan berkaitan 1MDB, Jho Low dan Riza Aziz.
Sepertimana ayat biasa pendedak, Najib adalah Perdana Menteri seluruh rakyat Malaysia. Beliau dipilih melalui proses pilihanraya yang sah dan diiktiraf dunia. Maka, menjatuhkan Najib juga mesti melalui pilihanraya. Oleh itu, sehingga pilihanraya umum diadakan, Najib wajib dipertahankan.
Yess….Marilah kita bersatu mempertahankan Najib!!
Hanya dengan bertahan dan adanya Najib yang penuh skandal, masalah dan kecurangan dalam mentadbir negara yang mulai membusuk sekarang, kemungkinan menjadi lebih cerah untuk UMNO dan BN ditumbangkan dalam pilihanraya akan datang.
Dengan tumbangnya UMNO dan BN serta jatuhnya Najib, kemudian sebuah kerajaan baru mengambil alih yang turut disertai oleh parti Tun Mahathir Mohamad yang penubuhannya sedang dalam proses akhir, barulah lebih mungkin kita sama-sama dapat melihat tindakan mahkamah dan keadilan dapat diambil terhadap semua yang berkaitan dengan 1MDB.
Dengan pertukaran kerajaan, Peguam Negara dan Ketua Polis Negara pasti bukan lagi orang yang sedia ada.
Jika Zahid yang diberi peluang mengambil alih, ada kemungkinan bukan saja UMNO dan BN terus dapat mengekalkan kuasanya, malah tidak mustahil  beliau akhirnya akan melepaskan Najib begitu saja berdasarkan hubungan rapat mereka.
Jadi, marilah kita bersama-sama dengan pendedak untuk mempertahankan Najib dan membiarkan beliau mengetuai UMNO dan BN sehingga pilihanraya akan datang. (SH 21/07/2016).

0

0

votes
Article Rating
Kongsikan artikel ini